НОСИРУДДИН САМАРҚАНДИЙНИНГ ИЛМИЙ МЕРОСИ ВА “РИЁЗАТУЛ АХЛОҚ” АСАРИНИНГ ТАРБИЯВИЙ АҲАМИЯТИ – Imom Buxoriy xalqaro ilmiy-tadqiqot markazi\nHome / АЛЛОМАЛАР / НОСИРУДДИН САМАРҚАНДИЙНИНГ ИЛМИЙ МЕРОСИ ВА “РИЁЗАТУЛ АХЛОҚ” АСАРИНИНГ ТАРБИЯВИЙ АҲАМИЯТИ\n24/02/2021\tАЛЛОМАЛАР 107 кўрилган\nШарқнинг гавҳари, ер юзининг сайқали, умумжаҳон тамаддунининг бешикларидан бири ҳисобланган Самарқанд нафақат ўзининг гўзал осори-атиқалари, тарихий обидалари, балки шу билан бирга, илмий-маънавий мероси билан ҳам машҳурдир. Бу заминдан диний ва дунёвий илмлар соҳасида кўплаб етук олимлар етишиб чиққан. Айниқса, Самарқандда IX – XII асрларда ҳадис, тафсир, фиқҳ ва ақоид каби исломий илмлар ниҳоят даражада тараққий этган. Асли исми Абулқосим Муҳаммад ибн Юсуф Ҳасаний Алавий Маданий бўлган Носируддин Самарқандий ҳам шу даврда самарали ижод қилган алломалар жумласидандир. Унинг куняси – Абулқосим, яъни Қосимнинг отаси, тахаллуси — Носируддин (Диннинг ёрдамчиси). “Ҳасаний” сўзи эса, Ҳофизуддин Насафийнинг фикрига кўра, олимнинг Ҳасан ибн Али ибн Абу Толиб розияллоҳу анҳу авлодидан эканлигини англатади. Демак, у асли араб, қурайш қабиласидан бўлган. Шунингдек, Али ибн Абу Толиб (р.а.)га нисбат берилиб, яна “Алавий” ҳам дейилган. Олим Мадинаи мунавварада маълум бир муддат истиқомат килганлиги сабабли, унинг исмига Маданий нисбаси ҳам қўшилган. Туғилиб ўсган ва яшаган жойига нисбат берилиб Самарқандий ҳам дейилади.\nАлломанинг таржимаи ҳолига оид ёзма манбаларда, афсуски унинг таваллуд санаси ҳақида маълумот келтирилмаган. Унинг вафот этган санаси хусусида ҳам бир қадар ихтилофлар мавжуд. Алломанинг ўзи “ал-Мултақот” асарининг якунида ушбу асарни ҳижрий 554 йил шаъбон ойининг охирида (мелодий 1159 й.), “Жомиъу-л-фатово”ни эса ҳ.549 й. жумоду-л-увло ойида (м.1154й.да) тамомлаганини зикр этган. Бундан унинг ҳ.556й. (м.1161й.)да вафот этганлиги аён бўлади.\nНосируддин ёшлигидан зийрак ва илмга чанқоқ бўлган. Илмнинг турли соҳалари бўйича замонасининг етук олимларидан сабоқ олган. Илк сабоқни ўз юртида олган олим кейинчалик, илм талабида қатор мамлакатларга сафар қилган. Жумладан, манбаларда алломанинг Бағдодда бир қанча вақт яшагани келтирилган. Бундан ташқари, Имом Носируддин ҳижрий 535 йил (1141м.й.) дан то ҳ.543 йил (1148м.й.)гача 8 йил мобайнида диний билимларнинг марказлари ҳисобланган Марв, Бағдод, Макка ва Мадина шаҳарларида бўлиб, кўплаб устозлардан таълим олган ва дунёнинг аксар олимлари гувоҳлик берганидек, мусулмон оламидаги машҳур алломалардан бирига айланган. Имом Қураший “ал-Ансоб” асарининг муаллифи Абу Саъд Абдулкарим ибн Муҳаммад Самъонийдан нақл қилиб келтиришича, “Носируддин Самарқандий замонасининг етук имоми, фозили, муфассири, муҳаддиси, фақиҳи ва воиз олими” ҳисобланган. Маждуддин Ферузободий ҳам юқоридагиларга ҳамоҳанг фикр билдирган. Шайх Муҳаммад ибн Сулаймон Кафавий эса, Носируддин Самарқандий ҳақидаги ўз мулоҳазаларини қуйидагича ифодалаган: “У буюк имом, қадр-қиммати баланд, шаъни улуғ, мартабаси юксак, илмда тенгсиз, амали гўзал, шуҳрати порлаган, илм ва одоб бобида ўз даврининг етакчисидир”. Шайх Абдулҳай Лакнавий ҳам бунга ҳамфикрдир: “У имом, кучли олим, одобда даврининг етакчиси ва ўз замонасининг мужтаҳидидир”.\nНосируддин Самарқандий ўзидан бебаҳо мерос қолдирган. У таълиф этган асарларнинг аксарияти бизгача етиб келганлиги қувонарли ҳол, албатта. Улуму-л-Қуръон, калом, фиқҳ, одоб-ахлоқ, грамматика ва тарихга доир бу асарларнинг нодир қўлёзма нусхалари дунёдаги турли кутубхона фондларида сақланади:\nҚуръоний илмларга оид “ал-Иҳқоқ” рисоласи;\n“Ал-Фиқҳ ан-нофиъ (Фойдали фиқҳ)” рисоласи, номидан кўриниб турганидек, фиқҳ илмига оид энг машҳур асарлардан ҳисобланади. Бу асарлар Саудия Арабистони “ал-Малик Сауд” университети профессори Доктор Иброҳим Муҳаммад Аббуд томонидан тадқиқ этилиб, изоҳлари билан 2000 йили қайтадан нашр қилинган;\n“Ал-Мабсут (Кенг қамровли)” асари ҳам – фиқҳий асар. Аслида, ҳанафия мазҳабида “ал-Мабсут” номли бир нечта асарлар таълиф этилган бўлиб, уларнинг орасида Носируддин Самарқандийнинг “ал-Мабсут” асари ҳам алоҳида ўрин тутади;\n“Ал-Мултақот фи фиқҳи-л-ҳанафий” (“Ҳанафий фатволар ҳақида йиғма китоб”) ҳанафий фиқҳга оид масалаларнинг ёритилишига бағишланган яна бир муҳим асар ҳисобланади. У кейинчалик, мисрлик олимлар томонидан тадқиқ қилиниб, изоҳлар билан қайта нашр қилинган. Бу эса ушбу асарнинг ҳанафий олимлар наздида катта аҳамиятга эга эканлигини билдиради.\nНосируддин Самарқандийнинг “Жомиъу-л-фатово” ёки “ал-Жомиъ ал-кабир (фи-л-фатово” (“Фатволар бўйича катта тўплам”) асарини аллома Ҳожи Халифа “Бу китобнинг жуда мўътабар ва фойдали” дея алоҳида қайд этган;\n“Хулосату-л-муфтий”, (“Муфтийлар хулосаси”) фатвога оид;\n“Масобиҳу-с-субул” (“Йўлларнинг чироқлари”) 2 жилддан иборат;\n“ал-Маншур” (“Тарқатиш”) ;\n“Китобу-л-вофий” (“Ишончли китоб”);\n“ Риёзатул ахлоқ (“Ахлоқ тарбиясидаги машаққатлар”) ахлоққа оид;\n“Булуғу-л-ирби мин таҳқиқи истиорати-л-араб” (“Арабларнинг истиораларини ўрганишда маҳоратга эришиш”) грамматикага оид;\n“Тариху Балх” (“Балх тарихи”) тарихга доир каби асарларни ҳам таълиф этган10.\nАлломанинг бизгача етиб келмаган асарларини топиб, уларни кенг афкор омма эътиборига ҳавола қилиш устида изланишлар олиб борилмоқда.\nЎзбекистон Мусулмонлари идораси Самарқанд вилоят вакиллиги ўринбосари.


Марказий Осиё давлатларининг ташқи ишлар вазирлари Қирғизистонда учрашув ўтказмоқчи\nҚирғизистонда 20-22 июль кунлари Қозоғистон, Қирғизистон, Тожикистон, Туркманистон ва Ўзбекистоннинг олий даражадаги давлат мулозимлари йиғилиши бўлиб ўтади.\nМарказий Осиё мамлакатлари ташқи ишлар вазирлари, 6 июль, Остона. (Қозоғистон ташқи ишлар вазирлиги)\nБИШКЕК – Марказий Осиёнинг беш мамлакати ташқи ишлар вазирлари минтақавий ва халқаро масалалар ҳамда ҳамкорлик истиқболларини муҳокама қилиш учун жума-якшанба (20-22 июль) кунлари Қирғизистонда йиғилишни режалаштирмоқдалар.\nҚозоғистон, Қирғизистон, Тожикистон, Туркманистон ва Ўзбекистоннинг олий даражали давлат мулозимлари Иссиқкўл вилоятининг Чўлпон ота шаҳрида учрашадилар, дейилади Ўзбекистон Ташқи ишлар вазирлигининг 16 июль кунги баёнотида.\nУлар 15 март куни Остонада ўтган Марказий Осиё раҳбарларининг учрашуви давомида эришилган келишувларнинг амалга оширилиши ҳамда бугунги куннинг долзарб воқеаларини муҳокама қиладилар.\nЎшанда ёпиқ эшиклар ортида бўлиб ўтган учрашув минтақавий муаммолар, жумладан, чегара масалалари, савдо, сув ва сайёҳлик муаммоларини ҳал қилишга қаратилган эди. Аммо эришилган келишувлар ҳақида ҳеч қандай маълумот берилмаган.\nМарказий Осиё давлатлари ташқи ишлар вазирлари 6 июль куни Остона Қозоғистон пойтахти деб эълон қилинганининг 20 йиллигига бағишланган маросимда ҳам учрашган эдилар.\nВазирлар Остонадаги янги архитектура объектлари, халқаро ихтисослашган ЭКСПО кўргазмаси ҳудудига, Остона халқаро молия марказига ташриф буюрдилар.\nМуносабатлардаги чинакам ўзгаришлар\nКузатувчиларга кўра, ҳар бир расмий учрашувдан сўнг, Марказий Осиё мамлакатлари минтақавий ҳамкорликни янада кучайтириш йўлида яна бир қадам олдинга силжимоқдалар.\n«Биз давлатлараро муносабатларда ҳақиқий ютуқларни кўрмоқдамиз», деди олмаоталик сиёсатшунос Талгат Исмагамбетов Карвонсарой нашрига. «Мисол учун, Ўзбекистон Қозоғистон ва Қирғизистон билан транспорт алоқасини йўлга қўйди – энди бу давлатлар ўртасида автобус ва поезд қатновлари мавжуд.»\n«Тошкент ва Душанбе ўртасида виза олиш жараёни енгиллаштирилди, мамлакат ичида визасиз бўлиш муддати 30 кунгача узайтирилди», деди у. «Ўзбекистон чегаралари очилиши билан давлатлараро савдо янада фаоллашди.»\n«Ҳамкорликни чуқурлаштириш тенденцияси яққол кўзга ташланмоқда», деди Исмагамбетов. У шартномаларни амалга ошириш – энг муҳим масала эканлигини таъкидлади.\nЧўлпон Отада бўлиб ўтиши режалаштирилаётган учрашувда Марказий Осиё давлатлари 2019 йил учун ўз стратегияларини кўриб чиқадилар ва мувофиқлаштирадилар, деди бишкеклик халқаро алоқалар бўйича мутахассис Эдил Осмонбетов.\nКеласи йил минтақа учун муҳим йил бўлади, деди у Карвонсарой нашрига. Қирғизистон Шанхай Ҳамкорлик Ташкилотига раҳбарлик қилади, айни дамда раислик Тожикистонга тегишли. Шу билан бирга, Қозоғистон БМТ Хавфсизлик кенгашида ўзининг икки йиллик муддатини якунлайди.\n«Бу Марказий Осиё мамлакатларига геосиёсий субъект бўлиш учун ўзига хос имкониятдир», деди у.\nМарказий Осиё ташқи кучларнинг таъсирисиз ўзгармоқда ва келажакда мустақил геосиёсий минтақага айланиши мумкин, деб қўшимча қилди у.\nҚирғизистонда ўтказилган Туркий кенгаш саммити ҳамкорликнинг кенгайишига умид бағишламоқда\nМаҳаллий таҳлилчиларнинг айтишларича, Туркий кенгаш ҳамкорлиги Марказий Осиё мамлакатларига Россия ва Хитой каби қудратли давлатлардан оз бўлса-да мустақил бўлиш имконини беради.\nCOVID-19га қарши заиф чоралар авторитар режимларга путур етказмоқда\nТаҳлилчиларнинг фикрича, фуқаролар фаровонлигига эътиборсизлик ва давлатнинг лаёқатсизлиги Хитой, Россия ва Эрон каби мамлакатларда аҳолининг ўз лидерига бўлган ишончига путур етказган.


Камбоджада “бойлар учун қамоқхона” пайдо бўлади — Sof.uz\nКамбоджада “бойлар учун қамоқхона” пайдо бўлади\n5.07 18:35 5 Жаҳон\nКамбоджа пойтахтида қулай шароитли “хусусий” камералар билан жиҳозланган махсус қамоқхона яқин вақтларда фойдаланишга топиширади. Бу ҳақда Phnom Penh Post нашри хабар қилди.\nҚамоқхонанинг янги қисмида қурилиш ишларини мамлакат ички ишлар вазирлиги белгилаган, хусусий компания олиб бормоқда.\nШинам камераларни ижара нархларини 45 йил давомида оператор-компания белгилайди. Пулларнинг бир қисми давлатга ўтказилди, қолган пуллар қурилиш ҳаражатлари бартараф этиш ва даромад қилиш учун олинади.\n2016 йилда бу турдаги тижорат қамоқхонани қуриш, яъни етарли пули бор маҳбусларга нисбатан шинам шароитда жазони ўташи ва давлат бюджетига қўшимча даромад манбаини топиш мақсадида қарор қабул қилинди.\n5.11 19:17 490 Жаҳон\nДунёдаги энг катта қамоқхона ёпилмоқда\n18.10 16:00 946 Жаҳон\nЖаслиқ қамоқхонаси маҳбуслари учун алоҳида қамоқхона қуриладими?\n17.10 20:20 537 Ўзбекистон\n5.08 16:14 34 Ўзбекистон


FT: ЕИ Россияга нисбатан санкцияларни яна ярим йилга узайтирмоқчи\n09:53 / 10.06.2016\nЕвропа Иттифоқи сўнгги вақтларда Россияга нисбатан жорий қилинган жазо чораларини бирмунча юмшатиш тарафдорлари кўпайиб бораётганига қарамай, санкциялар муддатини олти ойга узайтириш ниятида, деб ёзмоқда Financial Times нашри.\nЕвропа сиёсатчилари чекловларни узайтириш фикрини маъқул топишмоқда. Чунки «тинчликсевар» мамлакатлар якуний қарорини ЕИ етакчиларининг шу йил декабрь ойида бўладиган саммитига қадар қолдиришга аҳд қилишган, дейилган Financial Times хабарида.\nСанкцияларни чўзиш қарори яқин икки ҳафтада қабул қилиниши мумкин.\nҚайд этилишича, ҳозирда ЕИ сиёсатчиларининг диққат-эътибори муҳожирлик инқирозига қаратилган. Шу боисдан ҳам, Москва билан муносабатларни нормаллаштириш тарафдорлари, санкцияларни юмшатиш ёки уларни чўзиш муддатини олти ойдан 3 ойга тушириш бўйича босим ўтказишдан ўзларини тийиб туришибди.\nРоссияга нисбатан жазо чоралари 31 июль куни поёнига етади. Унинг муддатини чўзиш тўғрисидаги қарор эса, ЕИнинг 28-29 июнь кунлари бўлиб ўтадиган саммитида қабул қилинади.


27 июл 2021, Тошкент вақти: 11:19\nАсакада "Эко акция" деб аталган тадбир¸ асакаликларга кўра¸ бир ойлик текин мажбурий меҳнат кампаниясига айланган.\nАндижон вилояти Асака туманида 9 мартда бошланган бир ойлик «Эко акция» деб номланган ҳашар доирасида маҳаллаларда яшовчи кам таъминланган ва нафақа олувчилар мажбурий меҳнатга жалб қилинмоқда.\nҲашарни ташкил қилиш ва унда қатнашишга мажбурланаëтган асакаликларнинг Озодликка хабар қилишича¸ туман янги ҳокими Иномжон Мамадалиев маҳалла раисларига ҳар куни ҳашарга камида 20 кишини олиб чиқишни буюрган. Бу топшириқни бажармаган маҳалла раисларига эса интизомий жазо чоралари кўрилмоқда.\nОзодлик боғланган туман ҳокими ўринбосари бу хабарларни рад этишга уринди¸ айни пайтда ободонлаштириш бўлими масъули¸ уларни тасдиқлади.\n"Бизни қулдек ишлатишаяпти. Айбимиз камбағал бўлганимизми?"\nАсакада “Эко акция” ҳашарига 9 мартдан буён мажбуран олиб чиқилаётганлардан бири Озодлик билан суҳбатда тадбирда¸ асосан¸ давлатдан моддий ëрдам олувчи кам таъминланган оилалар вакиллари ишлаëтганини айтди:\n- Мен Бирдамлик маҳалласиданман. 9 мартдан бери ҳар куни ҳашарга олиб чиқишади. “Ҳашарга чиқмасанглар болалар пули ва бошқа моддий ёрдамлардан маҳрум қиламиз”, деб айтишди. Шунинг учун ҳашарга чиқишга мажбур бўлаяпман. Бизнинг маҳалла Барака, Муқимий маҳалла фуқаролар йиғини билан биргаликда “УзАвтомоторс” йўлида ободонлаштириш ишларини олиб бораяпти. Ҳашарда қатнашаётганларнинг ҳаммаси менга ўхшаган давлатдан моддий ёрдам олувчилар. Юзга яқин одаммиз. Ҳаммамизни қулдай ишлатишаяпти. Айбимиз камбағал бўлганимизми?”\nМаҳалла раиси: Ҳар бир маҳаллага 200-300 тадан кўчат сотиб олиш мажбурияти ҳам юкланган!\nОзодлик Бирдамлик маҳалла раиси билан боғлана олмади. Бироқ бошқа бир маҳалла раиси исми сир тутилиши шарти билан туманга 4 март куни тайинланган янги ҳоким Иномжон Мамадалиев ўзларига “одамларни ҳашарга олиб чиқасан” деб қаттиқ босим кўрсатаётганини айтди:\n- Масалан, Кужган, Маркаюз, Қурама, Бозорбоши, Озод маҳаллалари ҳашарга чиқмаётган эди. Ҳоким уларга қаттиқ огоҳлантириш берди. “Агар ҳашарга чиқмасанглар¸ интизомий чора кўраман, ишдан бўшатаман”, деб босим кўрсатаяпти. Мажбур бўлиб, одамларни ҳашарга олиб чиқаяпмиз. Бизнинг кучимиз етадигани кам таъминланган оилалар. Уларни ҳашарга олиб чиқиш учун “ҳашарга чиқмасанг¸ моддий ёрдамни бекор қиламиз”, деб айтаяпмиз, чунки бошқа иложимиз йўқ. Янги ҳоким Иномжон Мамадалиев ҳар куни ҳашарга ҳар битта маҳалла 20 кишини олиб чиқишини шарт қилиб қўйган. Ҳашар эса бир ой давом этади.\nСуҳбатдошларнинг айтишларича, ҳар бир маҳаллага 200-300 тадан арча ва манзарали дарахтлар кўчатларини сотиб олиш мажбурияти ҳам юкланган. Маҳалла раисларидан бири Асакада янги ташкил этилган “Ёшлар боғи”ни ободонлаштириш учун ҳам ҳар куни ёшидан қатъий назар ҳар бир маҳаллага 10 нафардан ҳашарчи олиб чиқиш топширилганини ҳам айтди.\nҲоким ўринбосари: Бизда мажбурий меҳнат йўқ!\n4 март куни Асака туман ҳокими сифатида иш бошлаган Иномжон Мамадалиевнинг маҳаллалардан ҳашар деб аталаëтган бир ойлик тадбирга текин ишчи топиб бериш бўйича босим қилаëтгани ҳақидаги хабарларни ҳоким ўринбосари Икромжон Соипов рад этишга уринди:\n- Йўқ, ҳеч ким ҳашарга мажбуран олиб чиқилмаяпти. Бизда мажбурий меҳнат йўқ. Ёшлар, аҳоли ўз ташаббуси билан чиқаяпти ҳашарга. Кўчатларни сотиб олишга мажбур қилишаяпти, деган гап ҳам асоссиз. Ободонлаштириш бўлими ҳаммани кўчатлар билан таъминлаяпти. Мен аниқ ишонч билан айта оламанки, кўчат сотиб олиш учун ҳеч кимга солиқ солинмаган. Ҳаммасини давлат ҳисобидан таъминлаяпмиз.\nАйни пайтда туман ободонлаштириш бўлимининг Асака-Андижон йўналишидаги "ҳашар"да қатнашаëтган масъулларидан бири ўз исми очиқланмаслигини сўраб¸ маҳалла раислари ва ҳашарчилардан олинган маълумотларни тасдиқлади.\n- Ободонлаштириш бўлими кўчатлар билан қисман таъминлаяпти. Бу кўчатларни ободонлаштириш бўлими ишчилари катта кўчалар бўйлаб экишаяпти. Ҳозиргача 2,5 мингта кўчат экдик. Аммо ҳар бир маҳаллага, мактаб ва бошқа ташкилотларга ҳам 200-300 тадан арча, манзарали ва мева дарахтлари кўчатларини сотиб олиб, экиш топширилган. Улар кўчатларни бозорлардан сотиб олиб келишаяпти. Уларни биз қабул қилиб олиб, ўша маҳаллалар ҳудудларига эктираяпмиз.\nАсакада бундан аввал ҳар бир амалдорга солиқ солинган эди\nОзодлик радиоси 4 март куни Асака туманида ободонлаштириш ишлари учун корхона ва ташкилотлар раҳбарлари ўз ҳисобидан 50 тадан 500 тагача арча, мевали ва манзарали дарахт сотиб олишга мажбурланаётгани ҳақида хабар берган эди.\nЎшанда туман ҳокимлигининг исми сир қолишини истаган вакили Асакада нафақат корхона ва ташкилотлар, маҳалла қўмиталари, балки ҳокимлик ходимларининг ўзи ҳам ўз ёнларидан камида 1 миллион сўмлик арча ва манзарали дарахт кўчатлари сотиб олишга мажбурланаётганини тасдиқлаган эди.\n4 март куни Бўстон (аввалги номи Бўз - таҳр.) туман ҳокими¸ асли асакалик Иномжон Мамадалиев Асакага ҳоким этиб тайинланди.\nМанбалар: Асакага янги ҳоким келганидан 6 кун ўтиб¸ ДХХ пора олганликда гумонланаëтган 7 амалдорни ҳибсга олди


03 июл 2022, Тошкент вақти: 23:37\nТошкент шаҳар ҳокимияти халқ депутатлари Кенгашининг қарорига биноан шахс исмлари билан аталган маҳалла ва кўча номлари ўзгартирилди. Топонимик олимлар бу ўзгаришлар 2011 йил октябрь ойида Ўзбекистон Президенти имзолаган “Географик объектлар номланиши тўғрисида”ги қонунга мувофиқ амалга оширилаётганини айтмоқдалар. Бироқ, баъзи маҳалла фаоллари фикрича, элга танилган ва халққа хизмати сингган шахслар номига қўйилган кўчалар ўзгартирилмаслиги керак.\nТошкент шаҳар ҳокимияти халқ депутатлари Кенгашининг Тошкент шаҳридаги кўчалар номларини ўзгартириш ҳақидаги қарори “Тошкент оқшоми” газетасида эълон қилинди.\nБу қарорда Тошкентнинг Мирзо Улуғбек, Олмазор, Шайхонтоҳур, Миробод, Учтепа, Чилонзор, Юнусобод ва Яккасарой туманларидаги 119 та мавзе, маҳалла, кўча ва тор кўчалар номлари ўзгартирилгани айтилади.\nТошкент шаҳар ҳокимлиги қошидаги топонимик комиссия раисининг собиқ ўринбосари, топонимик олим Суюн Қораев Озодлик билан суҳбатда, бу ўзгаришлар коммунистик партия асоратларини мустақил Ўзбекистондан йўқотиш учун қилинаётганини таъкидлайди:\n- Совет даврида меҳнат қаҳрамони бўладими, ё катта амалдор бўладими ё бир илм соҳасида катта хизматлари бўлган бўлса, шуларни номини қўйиш одат тусини олган эди. Ҳозир юқоридан шундай одамларнинг исмларини олиб ташлаш ҳақида кўрсатма бўлган. Бу тўғри қарор. Чунки, обком секретарлари, амалдорлар кўчаларга ўзларининг яқинлари номларини қўйиш ҳолатлари кўп бўлган. Аслида жойлар тарихий номлари билан аталса яхши бўларди, дейди профессор Суюн Қораев.\nТопонимик олим фикрича, Ўзбекистон тарихида мамлакатнинг ижтимоий-иқтисодий ва маънавий ҳаётига катта ҳисса қўшган шахсларнинг исмлари билангина жой номларини аташ мумкин:\n- Тарихий шахснинг исми ниҳоятда буюк бўлса ва дунё таниса қўйса бўлади. Обком, райком секретарлари, меҳнат қаҳрамонлари каби иккинчи ва учинчи даражали одамлар номини қўймаслик керак. Масалан, генерал Собир Раҳимов номи олиб ташланиб тўғри иш қилинди, у компартияга хизмат қилган шахс бўлган, дейди Суюн Қораев.\nҚарорда профессор таъкидлаганидек, элга хизмат қилган ва дунё таниган шахслар номига қўйилган кўчалар ҳам ўзгартирилган.\nИсми сир қолишини сўраган Олмазор туманидаги маҳалла фаолларидан бири кўчаларга қўйилган шахс номларини ўша маҳаллаларда яшаётган аҳолининг рухсатисиз ўзгартирилишини ёқламаслигини айтади:\n- Бизнинг кўчамиз Адҳам Юнусов номида. Бу кўчага ҳам Қорақамиш- 3 деган ном берибди, деб эшитдик. Адҳам Юнусов таниқли маориф ходими бўлган, 234-мактабни фундаментидан кўтариб, умрини охиригача директорлик қилган. Маҳалламиз учун кўп хизмати сингган. Кўчамизни номини ўзгартиришнинг нима кераги бор эди? Биз шу маҳаллада яшар эканмиз, нега биздан бир оғиз сўрашмайди? Куни кеча Ўрол Тансиқбоевнинг 110 йиллигини нишонлашди, катта байрам бўлди. Энди шу кишининг номига қўйилган кўчани ҳам Қорақамиш- 4 қилиб ўзгартиришибди. Ҳозир Қорақамиш деган кўча роса кўпайиб кетди. Тарихий номларнинг қолгани маъқул эди, деди маҳалла фаоли.\nЎзбекистон мустақилликни қўлга киритганидан сўнг коммунистик партияга алоқаси бор номларнинг деярли ҳаммаси ўзгартирилди.\nЙўлдош Охунбобоев, Акмал Икромов, Собир Раҳимов каби тарихий шахсларининг номлари ҳам уларнинг коммунистик партияга хизмати қилгани важи билан олиб ташланган эди.\nҲамза номидаги театр ҳам Ўзбек миллий академик драма театрига айлантирилган.\n2011 йилнинг май ойидан Тошкент шаҳар ҳокими қарорига кўра, пойтахт марказидан ўтадиган ва мустақил Туркия Республикаси асосчиси Мустафо Камол Отатурк номидаги кўча Зарафшон дея атала бошлаган.


Украинанинг 10 вилоятида ҳарбий ҳолат жорий қилинди. Россия Қримга яна ракеталар жўнатмоқда\nУкраина Россиянинг “тажовузи” ортидан мамлакатнинг шарқий вилоятларида 30 кунлик ҳарбий ҳолат жорий қилди. Айни пайтда Россия 2014 йилда босиб олгани ҳудуд - Қримда авиацияга қарши ракеталар жойлаштириш билан ярим орол хавфсизлигини мустаҳкамламоқчи эканини эълон қилди.\nУкраина Россия ҳамда Молдованинг россияпараст Днестрбўйи минтақаси билан чегарадош 10 та вилоятида ҳарбий ҳолат жорий қилди. Бунга Россия соҳил қўриқчи кемаси Украина ҳарбий-денгиз флоти кемаларини уриб шикаст етказгани, ўққа тутгани ва 20 дан ошиқ денгизчисини ҳибсга олгани, улардан 6 нафари яралангани сабаб бўлди. Россия Украина кемалари ўз ҳудудига ноқонуний кирганини иддао қилди, аммо Киев буни рад этмоқда.\nБу инцидент Ғарб мамлакатлари раҳбарларини дарғазаб қилди. АҚШ президенти Дональд Трамп жорий ҳафта охирида Аргентинада Россия президенти Владимир Путин билан учрашувини бекор қилиши мумкинлигини айтди.\nУкраина парламенти 26 ноябрь куни президент Петро Порошенко таъбири билан айтганда, “Россия тажовузига нишон бўлиши” мумкин бўлган 10 та вилоятда ҳарбий ҳолат жорий қилиш учун овоз берди.\nКремль ҳарбий ҳолат жорий этилишини “калтабинлик” деб атади ва бу ҳол Украина “жануби-шарқидаги можароли минтақада кескинликни ошириб юбориши мумкинлиги”ни билдирди.\nПорошенко Россиянинг хатти-ҳаракатлари “кенг қамровли уруш” таҳдиди эканини айтди ва Москвани Украина атрофида ҳарбий қувватини ошираётганликда айблади.\nУшбу можаро Россия май ойида Қримга кўприкни ишга туширгандан сўнг Керчь бўғози атрофидаги юзага келган кескинлик ортидан вужудга келди.\nУкраинанинг Қора ва Азов денгизларидаги портлари ўртасидаги қатнов фақат Керчь бўғози орқали амалга оширилади.\nАҚШ Давлат департаменти матбуот котиби Ҳизер Ноэрт Европа мамлакатларини Украинани қўллаб-қувватлашга чақирди ҳамда Вашингтон Россияга қарши санкциялар қаттиқроқ қўлланишига эришмоқчи эканини маълум қилди.\nКиев билан Ғарб мамлакатларининг асир олинган украин денгизчилар қўйиб юбориш хусусидаги даъватларига қарамай, Симферополь шаҳри суди 27 ноябрда уларни икки ой ушлаб туриш тўғрисида қарор чиқарди. Айрим денгизчилар устидан 28 ноябрда суд бўлади.\nУкраина парламенти мамлакатда ҳарбий ҳолат жорий этиш масаласини кўриб чиқади (ВИДЕО)


ХОҚ коронавирус хавф солаётган Олимпия ва Паралимпия ўйинлари бўйича расмий баёнот билан чиқди / Olamsport.com\n05 мар 08:27\nТеглар : Олимпия ва Паралимпия ўйинлари\nБунинг ортидан бир қанча халқаро мусобақаларнинг ўтказилиши ортга сурилмоқда. Айримлари эса бутунлай бекор қилинди.\nЎз навбатида бу ҳолат ҳар тўрт йилда бир марта ўтказиладиган энг нуфузли мусобақа Олимпия ўйинларининг ўтказилишини ҳам сўроқ остида қолдирмоқда эди. Аммо, Халқаро Олимпия қўмитаси кеча расмий баёнот билан чиқиб, Япония пойтахти Токио шаҳри мезбонлик қиладиган XXXII ёзги Олимпия ҳамда XVI Паралимпия ўйинлари ўз белгиланган санасида бўлиб ўтишини маълум қилди.\nМаълум қилинишича, Халқаро олимпия қўмитаси ижроия қўмитаси томонидан коронавирус ва унинг янги тури хавфи борасидаги муҳокамаларидан сўнг мусобақалар ўз вақтида ўтказилиши тўғрисида қарор қабул қилинган.\nҚарорда таъкидланишича, барча спортчилар тўрт йилликнинг энг йирик турнири учун тайёргарликни давом эттиришлари мумкин.\nХОҚ ушбу қарорни маъқуллашда коронавирус туфайли ёзги Олимпия ва Паралимпия ўйинлари ўтказилмаслиги борасидаги тахминлар пайдо бўлганидан сўнг қабул қилишга мажбур бўлган.\nЯпония расмийлари бир неча бор Олимпиада учун бирон-бир хавф йўқлигини айтишган. Кунчиқар юртда ушбу мусобақаларга тайёргарлик учун 12 миллиард доллардан кўп маблағ сарфлангани айтилмоқда.\nЎзбекистон стол тенниси федерацияси "Олимпия куни" муносабати билан мусобақа ўтказди ФОТОГАЛEРEЯ 0\nХалқаро Олимпия куни ва “Токиога 30 кун” мавзусида матбуот анжумани ташкил этилди 0\n"Умид ва ишонч". Ўзбекистон бокс федерациясида "Олимпия куни"га бағишланган тадбир ташкил этилди 0\n05 мар 13:45:19\nМанимча бу мусобакага шошмаслик керак


Яккасаройлик аёлларнинг қандай муаммолари бор? | Ўзбекистон Халқ демократик партияси\nЯккасаройлик аёлларнинг қандай муаммолари бор?\n2020-03-09 11:03:23 1709\n8-март халқаро хотин-қизлар куни арафасида Ўзбекистон ХДП Марказий Кенгаши Хотин-қизларнинг ижтимоий-сиёсий фаоллигини ошириш сектори ташббуси билан Тошкент шаҳрининг Яккасарой тумани, Яккасарой маҳалласидаги хотин-қизлар, жумладан оғир ижтимоий вазиятга тушиб қолган аёллар билан юзма-юз мулоқот ўтказилди, улар билан дилдан суҳбат қурилди, хотин-қизларни қийнаётган муаммоллар ўрганилди.\nСўзга чиққанлар мамлакатмизда хотин-қизлар манфаатларини ҳимоя қилиш, уларни қўллаб-қувватлаш, оиладаги ва жамиятдаги мавқеини мустаҳкамлаш бўйича амалга оширилаётган ишлар, улар учун берилаётган имконият ва имтиёзлар тўғрисида гапириб ўтишди. Шунингдек, партия Сайловолди дастурида белгиланган вазифалар тўғрисида қисқача маълумот бериб ўтилди.\n– Бош Қомусимизда ҳам инсон қадр-қиммати юқори даражада эътироф этилиб, гендер тенглиги масаласига алоҳида урғу берилган, – дейди Халқ демократик партиясининг Олий Мажлис Қонунчилик палатасидаги фракцияси аъзоси Дилбар мамажонова. – Шу тариқа мамлакатимизда аёллар жамиятнинг фаол аъзоси сифатида барча соҳаларда иштирок этиши ҳуқуқий кафолатланган. Гендер тенглиги ижтимоий тенгликни ҳам англатади. Бундай тенгликни таъминлаш учун Конституция ва қонунларга зарур қоидаларни киритишнинг ўзи кифоя эмас. Гендер тенглигини таъминлаш учун аёл ва эркакнинг ҳуқуқий ахборот ресурслардан фойдаланиш давлат ва жамият бошқарувида иштирок этиш имкониятлари тенг бўлиши шарт.\nПартия фаоллари, депутатлар ва маҳалладаги хотин-қизлар иштирокида ижтимоий шароити оғир аёлларни қўллаб-қувватлаш, хотин-қизлар ўртасида ҳуқуқбузарликларнинг олдини олиш, уларни иш билан таъминлаш масалаларида очиқ ва самимий мулоқот бўлиб ўтди. Маҳалла аёллари ўзларини қийнаб келаётган муаммолар, кредит олиш бўйича ҳуқуқий ёрдам сўраб депутатларга мурожаат қилишди.\nХусусан, Гулсара Маханова қўлидан тикувчилик келишини, кредит олиб тикув цехи ташкил этиш учун кимга мурожаат қилишини ва бу масалада йўл йўриқ кўрсатишни сўраб мурожаат қилди. Бу масала билан Яккасарой туман кенгаши раиси шуғулланиб, Хотин-қизлар тадбиркорлик маркази билан биргаликда ушбу масалага ёрдам берилиши келишиб олинди.\nНилуфар Юнусова ёлғиз аёл, 4 нафар фарзанди бор. Уй-жойга муҳтож. Яккасарой туманида жойлашган 172- мактабда 13 йилдан бери ишлайди. Зангиота туманида бувисиникида доимий рўйхатда туради. 2018 йилдан буён бир нечта жойга мурожаат қилиб уй-жой ололмаётганлигини, шу масалада ёрдам сўраб мурожаат қилди.\nХДП Марказий Кенгаши сектор мудири Г.Асатова ЎзХДП МК Зангиота туманидан Олий Мажлисга сайланган депутат М.Ворисова орқали масалани қонун доирасида ҳал этишга ёрдам берилишини айтди.\n– Шанба кунлари мактабгача таълим муассасаларида навбатчи гуруҳлар ташкил этилишига ёрдам беришларингизни сўрардим, – деди 172-мактаб директори Зебихон Зиямуҳаммедова. – Чунки мактабимизда фаолият олиб борадиган ўқитувчиларнинг кўпчилиги хотин-қизлар. Уларнинг боғча ёшидаги фарзандлари бор. Шанба куни боғча ишламаслдиги туфайли улар болаларини кимга қўйишни билишмайди ёки мактабга олиб келишга мажбур бўлишади. Бу ўз навбатида, дарсга халақит беради, ёш бола эса чарчайди ва бошқа турли хил муаммоларни келтириб чиқариши мумкин.\nМулоқотдан сўнг яшаш шароити оғир бўлган 4 нафар хотин-қизлар хонадонига ташриф буюрилди. Боқувчисини йўқотган Муяссар Юлдашеванинг қизи Маъпура Юлдашевани касбга ўқитиш ва ишга жойлаштиришга келишилди.\n«Фаол аёллар» қаноти Лойиҳаларимиз Депутат Жамоатчилик қабулхонаси Олий Мажлис


ИСТИҚБОЛЛИ ЛОЙИҲАЛАР – КЕЛАЖАК ПОЙДЕВОРИ » "Навоий вилоят мехнат Бош бошкармаси"\nНавоий вилоят мехнат Бош бошкармаси » Янгиликлар » ИСТИҚБОЛЛИ ЛОЙИҲАЛАР – КЕЛАЖАК ПОЙДЕВОРИ\nИСТИҚБОЛЛИ ЛОЙИҲАЛАР – КЕЛАЖАК ПОЙДЕВОРИ\nПрезидентимиз Шавкат Мирзиёев 2017 йил 28 март куни Навоий вилоятига ташрифи чоғида бир қатор истиқболли лойиҳалар билан танишиб, ҳудудни ижтимоий-иқтисодий ривожлантириш бўйича топшириқлар берган эди.\nУшбу ташрифдан сўнг вилоятда қандай ўзгаришлар рўй бергани, аҳоли кайфияти, турмуш фаровонлиги қай даражада юксалгани аниқ таҳлилларда намоён бўлмоқда.\nМамлакатимизнинг олтин сандиғи ҳисобланган вилоятда кончилик, металлургия, кимё, энергетика, қурилиш маҳсулотлари ишлаб чиқариш, озиқ-овқат ва енгил саноат изчил ривожланмоқда.\nПрезидентимизнинг ўтган йилги вилоятга ташрифи Қизилтепа туманидаги Тошработ маҳалласидан бошланган эди. Вилоятда енгил саноатни ривожлантириш, кончилик, энергетика, илм-фан, ишлаб чиқариш ҳамда туризм бўйича қатор лойиҳаларни кўздан кечирди. Хўш, мазкур тақдимотлардаги лойиҳалар ижобати ҳаётда қай даражада ўз аксини топди?\nДарҳақиқат, Навоий вилоятида ҳам пахта толасини чуқур қайта ишлаш ва жаҳон стандартлари талабига мос экспортбоп маҳсулотлар ишлаб чиқариш салоҳияти мавжуд. Хусусан, “Бахт текстиль”, “Брайт Навоий текстиль”, “Тошработ текстиль” ва “Навбаҳор текстиль” масъулияти чекланган жамиятлари томонидан замонавий ва энергия тежамкор технологик ускуналар асосида сифатли ип-калава ишлаб чиқариш йўлга қўйилган.\nҚизилтепа туманидаги “Тошработ текстиль” масъулияти чекланган жамияти йилига 6 миллион дона тайёр трикотаж маҳсулотлари ишлаб чиқариш қувватига эга. Корхонада кластер усулидан кенг фойдаланилмоқда. 500 янги иш ўрни яратилган фабрикада йилига 6-6,5 миллион долларлик тайёр кийим-кечак ишлаб чиқарилиб, асосан экспортга йўналтирилади. Хориждан келтирилган замонавий технологиялар билан жиҳозланган корхонанинг 2-босқичи ишга туширилгач, яна 500 киши доимий иш ўрнига эга бўлади.\nТумандаги 305 фермер хўжалигининг 8 минг 713 гектар пахта майдони Навоий шаҳрида фаолият юритаётган “Бахт текстиль” Ўзбекистон – Россия – Лихтенштейн қўшма корхонасига бириктирилди\n– Корхонамизда ишлаб чиқариш қуввати юқори бўлган замонавий технологиялар ўрнатилган, – дейди корхона раҳбари Фурқат Турсунов. – Бунинг натижасида экспортбоп сифатли маҳсулотлар ишлаб чиқарилмоқда. Давлатимиз раҳбари ўтган йил март ойида вилоятга ташрифи давомида туманда пахта хомашёсини чуқур қайта ишлаш бўйича зарур кўрсатмалар берган эди. Дастлаб, корхонамиз 2 минг гектар пахта майдонига эга эди, айни пайтда тасарруфимиздаги ер майдони 4 баробар кенгайди. Туман миришкорлари билан тузилган шартнома режаси 110 фоизга бажарилгани кластер усулининг янада истиқболли эканини исботлади. Ерни шудгорлашдан тортиб, уруғ қадаш, ишлов ва ўғит бериш, ёқилғи-мойлаш маҳсулотлари, ўсимлик ва ҳашаротларга қарши дори воситалари билан таъминлаш, ўз вақтида озиқлантириш ва суғориш ишлари мониторинги юритилди. Тизим ўзини оқлади. Бунинг учун 42 нафар тажрибали мутахассис иш билан таъминланди.\nТумандаги “Янги аср” наслчилик фермер хўжалигида минг бош қорамол ва минг бош эчки боқишга мўлжалланган чорвачилик мажмуаси ҳамда сутни қайта ишлаш заводи ташкил этиш борасидаги амалий ишлар дастлабки натижаларини бера бошлади. Лойиҳа қиймати 18 миллиард сўм бўлган ушбу мажмуа учун 510 гектар ер майдони ажратиш, йилига 6 минг тонна сутни қайта ишлаш ва 150 тонна гўшт тайёрлаш белгиланган эди. Бу ерга Германиядан 400 бошга яқин наслли сигир келтирилди. Натижада 40 киши ишли бўлди.\n– Шинам ва замонавий кўринишдаги мажмуа чорвачиликни ривожлантириш учун барча талабларга жавоб беради, – дейди фермер хўжалиги раиси Жобир Темиров. – Айни пайтда соғин залининг қурилиш ишлари якунига етмоқда. Мазкур бўлим Туркиядан келтирилган замонавий технологиялар билан жиҳозланмоқда. Навбатдаги, сутни қайта ишлаш цехи ишга тушгач, 12 турдаги сифатли маҳсулотлар тайёрланади. Наслчилик ишлари ҳам алоҳида эътиборга олинган. Жумладан, бўрдоқичилик борасида ҳам тизимли режалар ишлаб чиқилган. 2019 йилда бу ерда 500 бош наслли эчки парваришини йўлга қўймоқчимиз. Энг асосийси, кўзда тутилган лойиҳалар тўлиқ амалга оширилгач, 70-80 нафар аҳоли доимий иш билан банд бўлади.\nБалиқчилик – сердаромад соҳа. Вилоятда балиқчиликни ривожлантириш учун қулай имкониятлар яратилган. Айни пайтда 170 минг гектардан ортиқ табиий ва сунъий сув ҳавзалари мавжуд. 76,1 минг гектар табиий сув ҳавзаси 27 хўжаликка ижарага берилган. 1,2 минг гектар сунъий сув ҳавзасида 172 балиқчилик хўжалиги фаолият кўрсатмоқда. Мазкур хўжаликлар томонидан ўтган ва жорий йил бошига қадар 14,3 минг тонна балиқ овланиб, истеъмолчиларга етказиб берилган.\nТўдакўл сув омбори ҳавзасида “Аква Тўдакўл” қўшма корхонаси томонидан Вьетнам технологияси асосида балиқ чавоғи етиштирувчи инкубация цехи барпо этилди. Айни пайтда корхона томонидан мавжуд бинога йилига минг тонна балиқни қайта ишлаш цехини мослаштириш ишлари жадал олиб борилмоқда.\n– 250 тонналик музлаткичли омборхонани барпо этиш, Хитойдан келтирилаётган технологик линияларни ўрнатиш борасидаги қурилиш-таъмирлаш ишлари ниҳоясига етказилмоқда, – дейди “Аква Тўдакўл” қўшма корхонаси муассислигидаги “Балиқчи-2003” масъулияти чекланган жамияти раҳбари Илҳом Турсунов. – 400 тонна балиқ филеси ва 350 тонна ярим тайёр маҳсулот ишлаб чиқариш ҳамда балиқ котлети тайёрлаш цехлари ташкил этилмоқда. Корхона маҳсулотлари асосан, Туркия, Россия ва Украинага экспорт қилинади. Энг муҳими, цехларда 80 дан ортиқ кишининг бандлиги таъминланади.\nДавлатимиз раҳбари вилоятга ташрифи давомида ҳудудда балиқчилик саноатини янада ривожлантириш борасида табиий сув ҳавзаларидан самарали фойдаланиш хусусида тўхталиб, айрим камчиликларни ҳам қайд этган эди. Жумладан, Айдар-Арнасой кўллар тизимида балиқчиликни ривожлантириш, ушбу ҳавзалардан фойдаланишни тартибга солиш, ноқонуний балиқ овлашга чек қўйиш, бу ерда инкубация цехлари ташкил этиш борасида сусткашликка йўл қўйилгани танқид қилинган эди.\nБу масалага ижобий ечим топиш учун Ўзбекистон Республикаси Вазирлар Маҳкамасининг қарори қабул қилинган. Унга кўра, Давлат солиқ қўмитаси ҳузурида “Айдар-Арнасой кўллар тизими дирекцияси” давлат унитар корхонаси ташкил этилди. Кўл ҳавзасида балиқ етиштириш бўйича мамлакатимизнинг барча вилоятларига 14 ҳудуд ажратиб берилди.\nАйдаркўлнинг вилоятга тегишли ҳудудида 5 балиқчилик фермер хўжалиги фаолият юритаётир. Улар томонидан 2017 йилда 330 тоннадан ортиқ балиқ етиштирилиб, аҳоли дастурхонига етказиб берилган. Мазкур сув ҳавзасида ноқонуний балиқ овлаш билан шуғулланган браконьерларга қарши курашиш мақсадида Навоий вилояти давлат солиқ бошқармаси томонидан 2017 йилда 3 марта рейд ўтказилган ва “уддабурон” браконьерларга нисбатан қатъий қонуний чоралар кўрилган. Қайиқ, балиқ овлаш тўрлари ва ноқонуний овланган балиқ маҳсулотлари мусодара қилинган.\nДавлатимиз раҳбарининг вилоятга ташрифидан сўнг янги лойиҳаларни амалга ошириш, ҳудудларни ижтимоий-иқтисодий ривожлантириш, муҳандислик-коммуникация тармоқларини яхшилаш, аҳоли турмуш даражасини янада ошириш борасида муайян ишлар бажарилди. Айни пайтда бу борадаги ишлар давом эттирилмоқда.\n2018 ЙИЛДА ЎЗБЕКИСТОНДА 7,4 МИНГ ГЕКТАР МАЙДОНДА ИНТЕНСИВ БОҒ ЯРАТИЛА ...\nПОЛЬША КОМПАНИЯСИ ЎЗБЕКИСТОНДА ПАХТА ТОЛАСИНИ ҚАЙТА ИШЛАШ БЎЙИЧА ЙИРИ ...


Ингушетия президентига суиқасд қилинди\n04 декабр 2020, Тошкент вақти: 14:00\nИнгушетия президенти Юнусбек Евкуровга суиқасд уюштирилди.\nРоссия расмийларига кўра, худкуш шахс ўз машинасини Ингушетия президенти кетаётган кортеж олдида портлатиб юборган. Оқибатда президент Юнусбек Евкуров ва яна камида уч киши тан жароҳати олган.\nРоссия Фавқулодда ҳолатлар вазирлигига кўра, Евкуров оғир тан жароҳати билан шифохонага ётқизилган.\nАйни пайтда Ингушетия расмийлари Евкуров операция қилингани ва унинг ҳаёти хавф остида эмаслигини билдирдилар.\nМосквада эса Россия президенти Дмитрий Медведев Ингушетия раҳбарига қилинган ҳужумни кескин қоралаб, Ички ишлар вазирлиги ва хавфсизлик хизматларига ушбу хуруж юзасидан тергов ўтказишга топшириқ берди.


Товарлар ва хизматлар учун тўловларни мобил иловалар орқали амалга оширамиз. 1-қисм | NORMA.UZ\nБиз ҳозирги кунда онлайн-товарлар ва хизматлар учун тўловни амалга ошириш мумкин бўлган мобил сервислар тўғрисида мақолалар чоп этишни бошлаймиз ҳамда улардан фойдаланишда янги имкониятлар ва афзалликлар ҳақида сўз юритамиз.\nБиз улар орқали харид қиладиган ва турли хил хизматлар учун тўловни амалга оширишга маблағларимизни сарфлайдиган банк пластик карталарининг пайдо бўлиши билан мобил иловалар кўринишидаги турли-туман сервислар ҳам янада кўпроқ пайдо бўла бошлади. Бугунги кунда уларнинг сони Ўзбекистонда 6 та – CLICK- ёрдамчи, MBANK, UzCard, E-Pul, Hamkor Mobile ва U-Pay. Улардан фойдаланган ҳолда биз иш жойи ёки уйдан чиқмай, ўз банк ҳисобварағимиздан товарлар ва хизматлар учун пул ўтказишимиз мумкин.\nФақат биргина ҳолатда зўр беришга тўғри келади: агар сиз ўз телефонингизга пластик карта баланси тўғрисидаги ахборотни қабул қилмоқчи бўлсангиз, у ҳолда яқин орадаги банк бўлимида SMS-хабар бериш хизматини улатишингиз зарур бўлади. Бунда карта чиқарган ва унга хизмат кўрсатадиган банк-эмитентга боришнинг умуман ҳожати йўқ. Фақатгина яқин орадаги банкомат ёки инфокиоскага бориб, унга картани киритиш ва ўзбек ёки рус тилидаги тушунарли менюдан фойдаланиш лозим ҳамда бир неча сония мобайнида ушбу хизматга уланиш мумкин. Бугун халқ орасида бу оддийгина – “пластикни телефон рақамига боғлаш” дейилади.\nҚайд қиламизки, SMS-хабар бериш хизмати бепул ҳисобланади. Ҳар бир «UZCARD» ва «880» белгили кирувчи хабар учун уяли алоқа оператори телефон балансидан деярли сезилмайдиган суммани ($0,005) ундиради. Бунда USSD-менюдан фойдаланиш бепул ҳисобланади. Техника воситаларига қўйиладиган талаблар оддий – мобил телефони USSD-буйруқларни қўллаб-қувватлаши керак. Айтмоқчи, улар анчадан буён одамлар томонидан фойдаланиб келинмоқда ва махсус дастурлар ўрнатилишини талаб қилмаётир. Бундан ташқари, бу технология русуми ва моделидан қатъи назар барча мобиль телефонлари томонидан қўллаб-қувватланмоқда. Бундай технологиянинг асосий афзаллиги – ундан фойдаланиш қулайлиги. Яъни USSD-сўровлар жўнатиш ва ўз ҳисобварағидан манфий баланс бўлганда ва ҳатто телефон блокланган тақдирда ҳам тўловни амалга ошириш мумкин.\nМобил иловалардан фойдаланиш учун смартфонлар, планшетлар ва бошқа мобил мосламалар талаб қилинади, чунки улар аниқ мобил платформалар – iOS, Android, Windows Phone учун ишлаб чиқилган. Кўпгина мобил иловалар смартфонлар ва планшетларга уларни ишлаб чиқариш жараёнидаёқ ўрнатилади. Ҳар қандай бошқа иловаларни тегишли интернет-сервислардан пул эвазига ёки бепул юклаб олиш мумкин. Агар Ўзбекистон аҳолисига ҳисобварақлар бўйича тўловни амалга оширишга ёрдам берадиган мобил иловалар ҳақида гапирадиган бўлсак, улар бизнинг IT-мутахассислар томонидан ишлаб чиқилган ва уларни ҳам ишлаб чиқувчилар сайтидан юклаб олиш мумкин. Ва яна битта муҳим жиҳат – мобил иловалардан фойдаланиш учун (USSD-буйруқлардан фарқли ўлароқ) Интернетга уланиш зарур.\nЖуда яхши таниш бўлган CLICK тизимини таърифлашдан бошлаймиз. Ушбу нақд пулсиз ҳисоб-китоблар усули шу номдаги компания томонидан 2011 йилда мобил банкинг бозорида жорий қилинган. Бир йилдан ҳиёл кўпроқ олдин ўзининг 3 йиллиги шарафига CLICK компанияси фойдаланувчиларга ўзининг CLICK- ёрдамчи иловасининг янгиланган версиясини тақдим этди, ишлаб чиқувчилар баёнотига кўра, унинг функционал қисми жиддий равишда кенгайтирилган. Илованинг энг асосий янгиликларидан бири бепул push-хабарномалар олиш имконияти бўлди.\nМаълумот учун: Push-хабарнома – бу ишга туширилган дастурлар ойналари юқорисида пайдо бўладиган хабарлар, улар кўп иловалар томонидан қўллаб-қувватланади ҳамда сизга муҳим ўзгаришлар, янгилашлар ёки воқеалар ҳақида хабар беради. Ҳаммасидан ҳам кўпроқ улар ижтимоий тармоқларда учрайди ва ўқилмаган хабарлар, мақомларнинг ўзгариши ва ҳоқазо тўғрисида хабарнома беради.\nЯъни агар олдин 880 қисқа рақамидан операция муваффақиятли амалга оширилганлиги ҳақидаги ҳар бир SMS-хабар учун оператор балансдан $0,005 дан ҳисобдан чиқарган бўлса, ҳозир янгиланган илова ўрнатилгандан сўнг барча хабарномалар интернет-канал орқали бепул етказилаётир.\n- CLICK- ёрдамчи пайдо бўлган пайтдан бошлаб илова мунтазам такомиллашмоқда, ҳамкорлар сони ҳам ошиб бормоқда. Ҳозир илова фойдаланувчилари қуйидаги опциялардан фойдаланишлари мумкин:\n- CLICK тизимида UZCARD ва DUET пластик карталарини рўйхатдан ўтказиш;\n- CLICK тизимида қайта рўйхатдан ўтиш (рақамни ўзгартириш);\n- тўловни амалга ошириш:\n- мобил телефони учун (Beeline, Ucell, Perfectum Mobile, Uzmobile, UMS);\n- шаҳар телефони учун (ТШТТ);\n- коммунал хизматлари учун (G’arbGazTa’minot, Махсустранс);\n- интернет-провайдерлар учун (Sharq Telecom, Comnet, Sarkor Telecom, TPS, EVO, UZONLINE, Skyline, Platinum Connect, Sonet);\n- рақамли телевидения учун (UzDigitalTV, StarsTV, TelecomTV, Kinopro.uz, Webtv.uz, Mediabay.uz, OnlineTV.uz);\n- IP-телефония учун (East Telecom);\n- 17 веб-сайтлар учун (torg.uz, megaskidka.uz, odnoklassniki.uz, regname.uz, presseller.com, dump.uz, combo.uz, fifa.uz, unifate.uz, gosuslugi.uz, avenuepark.uz, avtech.uz, myjob.uz, dastur.uz, uzbazar.uz, uzjobs.uz, topsale.uz);\n- суғурта хизматлари учун (Alskom, Uzbekinvest);\n- солиқлар учун (мол-мулк солиғи, ер солиғи, ДСҚ ЭРИ учун);\n- тақдим қилинган ҳисоблар учун;\n- халқаро сўзлашувлар (Марказий телеграф, Россия – Қозоғистон, Uztelecom, Телекарта, Oxygen Networks) учун пин-карталар сотиб олиш;\n- “Дўст ёрдами” – функцияси ҳисоблар учун тўловни амалга оширишда ишончли вакиллар ёрдамидан фойдаланиш имконини беради;\n- «CLICK» тизими орқали балансни, тўловлар тарихини, тақдим қилинган ҳисобларни , карталар ҳисобини кўриб чиқиш ва уларни бошқариш;\n- шаблон бўйича тез тўловни амалга ошириш учун виджет ўрнатиш.\nЯқин пайтдан бошлаб CLICK тизимига хизматлари учун CLICK-ёрдамчи мобил иловаси орқали тўловни амалга ошириш мумкин бўлган янги ҳамкорлар (Oxygen Networks, OnlineTV.uz, East Telecom, Uzbekinvest) қўшилди .\nИлованинг охирги версиясига янги бўлимлар қўшилди:\n- «Менинг карталарим» – бир неча банк карталари эгаларига ўз ҳисобварақларини бошқариш имконини беради. Шу бўлимнинг ўзида DUET карталарини CLICK тизимига улаш имконияти мавжуд;\n- «Қўллаб-қувватлаш» – унинг ёрдамида фойдаланувчилар CLICK тизимининг сўнгги янгиликларидан воқиф бўлишлари, шунингдек тўловлар юзасидан саволлар вужудга келганда куну тун онлайн-режимида қўллаб-қувватлаш хизматига мурожаат қилиш мумкин;\n- «Тақдим қилинган ҳисоблар» – унда фойдаланувчига тақдим қилинган ҳисоблар рўйхати, шунингдек улар учун тезкор тўловни амалга ошириш ёки уни рад этиш имконияти келтирилади.\nИлованинг бош менюсида асосий ҳисобварақни танлаш панели қўшилди, тизим ҳамкорларининг рўйхати кенгайтирилди, интернет-канал бўйича ишлашда илованинг иши яхшиланди ҳамда «Операциялар тарихи» бўлими такомиллаштирилди.\nЭслатиб зтамиз, янгилашлардан Android операцион тизимидаги смартфонлар эгалари фойдаланишлари мумкин, ишлаб чиқувчи iOS учун CLICK-ёрдамчи янгилашларидан фойдаланиш имкониятини яқин вақтларда яратиб беришга ваъда бераётир.\nCLICK-ёрдамчи иловасида, шунга ўхшаш иловалардан фарқли ўлароқ, битта асосий афзаллик мавжуд – ундан Интернетдан фойдаланиш имконияти бор ёки йўқлигидан қатъи назар фойдаланиш мумкин. «Созлаш» бўлимида USSD бўйича сўровлар бериш режимини ёқиш мумкин. Шу тарзда Интернет бўлган тақдирда ҳам трафикни тежаш мумкин. Агарда сиз учун маълумотлар узатиш тезлиги муҳим бўлса, ўша созлашлар орқали сўровлар узатишни интернет-каналга қайтариш мумкин.\nCLICK-ёрдамчи иловасини ишлаб чиқувчи – SSD Software Solutions хусусий корхонаси тўғрисидаги ахборотни, қолаверса, мазкур илова, CLICK тизимига уланиш усуллари ва иловани юклаб олиш ҳақидаги бошқа барча маълумотларни Интернетда осонгина топиш мумкин.\nБиз бошқа мобил иловаларни – MBANK, UzCard, E-Pul, Hamkor Mobile и U-Pay таърифлаш билан ўз шарҳларимизни чоп этишни давом эттирамиз, ва, албатта, уларни солиштириб, асосий афзалликларини ажратиб кўрсатамиз.


«Асбоб ан-нузул» соҳасидаги энг машҳур асар муаллифи, шубҳасиз, Абу-л-Ҳасан Али ибн Аҳмад ибн Муҳаммад ибн Али ибн Маттуйа ал-Муттавий ал-Воҳидий ан-Найсобурий бўлиб, асли Эроннинг Нишопур шаҳридан. Нисбаси араб матнларида Найсобур, Нийсобур шаклида учрайди. Муттавий эса унинг катта бобоси Маттуяга нисбатан айтилган. У тижоратчилар оиласига мансублиги, боболари асли Сова шаҳридан бўлганлиги ҳам манбаларда қайд қилинган. Ал-Воҳидий нисбаси нима учун қўллангани маълум эмас. Ал-Воҳидийнинг туғилган йили маълум бўлмаса-да, вафот қилган йили 468 ҳижрий йили жумодий ал-охир ойи эканлиги айтилган. Бу 1076 милодий йилнинг январь ойига тўғри келади. Ал-Воҳидийнинг Абдураҳмон деган фақиҳ, ҳадисшунос укаси ҳам бўлган. Ёқут ал-Ҳамавий (1179-1229) «Мўъжам ал-булдон» асарида Абдураҳмонни 487/1095 йилда вафот қилганлигини ёзган.\nАл-Воҳидий «Басит» асарининг муқаддимасида 9 ёшидан бошлаб илм оламига кириб келгани, Абул Фазл ал-Арузий олдида адабиёт илмини пухта эгаллагани, у ўқимаган девонлар қолмаганини қайд қилади. Абул Фазл ал-Арузийнинг олдида бир неча йиллар ўқиганидан сўнг устози унга «Энди етар, бас! Сен бутун дунё тан олган олим Абу Исҳоқ ас-Саълабий олдига бор ва ундан тафсир илмини ўрганиб, Аллоҳнинг китобига кириш!» деганидан кейин у Имом ас-Саълабий (вафоти 427/1036) олдида таҳсил олиб, тафсир илмини муфассал ўргана бошлайди. Шу орада у наҳв илмини Абул Ҳасан ал-Куҳандизий аз-Зарирдан ўрганади. Қўшимча равишда Абу Имрон ал-Мағрибий ал-Моликийдан дарс олади. Қуръонни тўғри ўқиш ва қироат илмини Абул Қосим Али ибн Аҳмад ал-Бустийдан ўрганган. Унинг олдида Қуръонни бир неча марта хатм қилиб ўқиб берган. Шунингдек, ал-Воҳидий Ибн Меҳрон (906-992), Абу Усмон Саид ибн Муҳаммад ал-Ҳийрий (XI аср), Абул Ҳасан Али ибн Муҳаммад ал-Форисий (XI аср) каби қироат илми билимдонлари олдида қироат илмини мукаммал эгалайди.\nИмом ас-Суютий (1445-1505) ўзининг «Табақот ал-муфассирийн» асарида Имом ал-Воҳидий кўплаб шогирдлар етиштирганини қайд қилади ва уларнинг энг машҳурларини санаб ўтади. Имом ал-Воҳидийга шогирд бўлганлар жумласига Аҳмад ибн Умар ал-Арғиёний ва Абдулжаббор ибн Муҳаммад ал-Ҳоварийлар ҳам кирган.\nИбн Халликон (1211-1282) ўзининг машҳур «Вафийёт ал-аълом» асарида Имом ал-Воҳидийни «Ўз даврида тафсир ва наҳв устози, ўз таснифотлари билан бахтга эришган, одамлар асарларининг гўзаллигига тан берган, мударрислар ўз дарсларида уларни зикр қиладиган зот» деб таъриф беради. Ибн Халликон яна Ҳужжат ал-ислом Абу Ҳомид Муҳаммад ал-Ғаззолий (вафоти 505/1111) унинг асарларидан таъсирланганини ёзади. Маълумки, Ғаззолийнинг фиқҳга оид учта асари ҳам Имом ал-Воҳидийнинг тафсирга оид учта асарининг номи билан бир хилдир.\nИбн Қози Шиҳба (вафоти 851/1448) «Табақот аш-Шофеия» асарида Имом ал-Воҳидийни наҳв ва луғатда имом,фақиҳ, шоир, тафсирда эса ягона зот, деб васф қилган.\nИбн Абул Вафонинг «Жавоҳир ал-музиййа фий табақот ал-Ҳанафия» китобида Муҳаммад ибн Абу Бакр Абу Тоҳир ал-Бусанжий (XI аср охири – XII аср боши) зикрида айтилишича, «Ҳидояи шариф»нинг муаллифи Бурҳониддин ал-Марғилоний (вафоти 593/1197) ўзининг «ал-Машихат» асарида Абу Тоҳир ал-Бусанжий Марвда унга барча эшитган илмларида ижозат (шаҳодатнома) берганлигини айтган ҳамда устози ал-Бусанжийнинг Имом ал-Воҳидийнинг «Тафсир ал-Васит» асарини ўз қўли билан кўчирганлигини зикр қилган экан. Шунингдек, Бурҳониддин Марғилоний мазкур китобида ал-Бусанжий орқали Имом ал-Воҳидийдан Анас (610-712) (розияллоҳу анҳу)нинг марфуъ ҳадисини ривоят қилган: «Шак йўқки, Аллоҳ таолонинг бир фариштаси ҳар намоз пайти нидо қилади: «Эй, Одам болалари! Ўз нафсларингизда ёққан оловларингизга туринглар-да, уни намоз ила ўчиринглар!» Мазкур нақлдан Имом ал-Воҳидийнинг ҳадис илмида ҳам ўз ўрни борлигини билиш мумкин.\nИмом ал-Воҳидийнинг илми ниҳоятда юксаклиги, ёзган асарлари жуда қадрли бўлиши билан бирга баъзи таърихчилар унинг салбий томонларини ҳам тилга олиб ўтганлар. Жумладан, Тожуддин ас-Субкий (вафоти 771/1370) ўзининг машҳур «Табақот ал-кубро» тазкирасида зикр қилишича, Абу Саъд ас-Самъоний (1113-1167) «Китоб ат-тазкира» номли асарида: «Гарчи ал-Воҳидий ҳурмату эҳтиромга лойиқ зот бўлса-да, лекин тили аччиқ одам эди», деб эслайди. Ёқут ал-Ҳамавий ҳам унинг ўтган уламоларга бепарволик билан кўплаб таъна қилганлигини ёзади. Шу билан бирга, Ёқут ал-Ҳамавий Имом ал-Воҳидийнинг илми буюклигини қайд қилиб, у ҳақда мана бундай шеър тарқалганини зикр қилган:\nОлам жамъ бўлди-ку бир кимсада,\nБизнинг олимимиз таниқли ал-Воҳидий-да!\nИмом ал-Воҳидий ўзидан ўнлаб асарлар мерос қолдирган бўлиб, барчаси эътиборли манбалар ҳисобланади. Биз уларнинг айримларини бу ерда қайд қиламиз:\n1) «ал-Басит» – тафсирга оид асар бўлиб, Ибн Шиҳба айтишига қараганда 16 жилд бўлган. Унинг бир қўлёзмасини мусташриқ Карл Броккелман (1868-1956) Миср кутубхоналаридан бирида эканлигини эслатган;\n2) «ал-Васит» – тафсирга оид бу асари «Басит»нинг 4 жилдга қисқарган шаклидир. Чунки асарнинг тўла номи «ал-Васит байн ал-мақбул ва-л-басит» деб аталган. Бу асарнинг қўлёзма нусхалари Германия, Ҳиндистон, Туркия, Миср ва Ҳалаб шаҳарларида сақланади. Унинг бир қўлёзма нусхаси Тошкентда Ўзбекистон Фанлар Академияси Абу Райҳон Беруний номли Шарқшунослик институти қўлёзмалар фондида №3156 тартиб рақами билан сақланади;\n3) «ал-Важиз» – тафсирга оид бу асар юқорида номлари тилган олинган китобларининг қисқарган мўъжаз шакли бўлиб, кичик бир жилд ҳажмидадир. Унинг қўлёзма нусхалари Туркия ва Миср кутубхоналарида мавжуд. Шунингдек, ЎзР ФА ШИ қўлёзмалар фондида унинг икки қўлёзма нусхаси №№ 5115, 6349 тартиб рақамлари билан сақланади;\n4) «Китоб тафсир ан-Набий» – Ёқут ал-Ҳамавий тилга олган бу асарда Имом ал-Воҳидий Пайғамбар (алайҳиссалом)дан баъзи оятларга берилган тафсирларни бевосита саҳиҳ ҳадислар орқали етиб келганини жамълаган кўринади. Демак, китоб тафсир бил-маъсурнинг бир етук намунаси бўлган. Карл Броккелманнинг «Жомеъ ал-баён фий тафсир ал-Қуръон» деб атаган муаллифнинг асари шу бўлса керак ва унинг бир қўлёзмаси Эрон кутубхонасида сақланиши айтилган;\n5) «Асбоб ан-нузул» – мазкур асарида муаллиф Қуръон оятларининг нозил бўлиш сабабларини таҳқиқ ва таҳлил қилади ва бу борадаги саҳиҳ ривоятларни тўплайди. Асарнинг қўлёзма нусхалари Англия, Германия, Миср, Ҳалаб кутубхоналарида сақланади. Асар бир неча марта нашр этилган.\n6) «Китоб нафий ат-таҳриф ъан ал-Қуръон аш-шариф» – асарда Қуръони Каримни ўзгаришлардан, уни бузиб талқин қилишлардан сақлаш мақсадида баъзи кўрсатмалар берилган, айрим шахсларнинг оятлар маъносини нотўғри талқин қилганларини танқид қилинган;\n7) «Китоб ад-даъовот» – асарда саҳиҳ ривоятлар орқали Пайғамбар (алайҳиссалом)нинг қилган дуолари жамланган.\n8) «ат-Танжиз фий асмоиллоҳ» – асарда Аллоҳ таолонинг гўзал исмлари шарҳ қилинган. Кичик ҳажмли рисола бўлган.\n9) «Тафсир асмо ан-Набий» – Пайғамбаримиз (алайҳиссалом)нинг исмлари бир жойга жамъланган ва уларга изоҳлар берилган.\n10) «Китоб ал-мағозий» – Пайғамбаримиз (алайҳиссалом)нинг ғазотлари тўғрисида саҳиҳ ривоятлар асосида сўз юритилган асар.\n11) «Тафсир девони ал-Мутанаббий» – машҳур араб шоири Абу ат-Тоййиб ал-Мутанаббий (915-965)нинг девонига ёзган энг мукаммал ва муфассал шарҳи.\n12) «Китоб ал-иғроб фи-л-эъроб» – наҳв илмига оид асари.\n13) «Ҳурар ал-маоний» – балоғат илмига оид асари. Битта қўлёзма нусхаси Ленинградда сақланади.\n14) «ал-Ҳовий ли-жамъ ал-маоний» – балоғат илмига оид муфассал асар. Қўлёзма нусхаларидан бири Эрон кутубхоналаридан бирида сақланади.


Муножот Алимбоева ҳарбий эрини қандай қилиб актёрликка олиб киргани ҳақида гапирди - ShouBiz.uz\nЯнгиликлар 10:05 | 1.3.22\nМуножот Алимбоева ҳарбий эрини қандай қилиб актёрликка олиб киргани ҳақида гапирди\nУ турмуш ўртоғи билан ҳинд киноларининг мухлиси эканини айтди\nАктриса Муножот Алимбоева «Omon-omon» кўрсатувига берган интервьюсида асл касби ҳарбий бўлган турмуш ўртоғи актёрликка қандай ўтгани ҳақида айтиб берди.\nУнинг сўзларига кўра, иккаласи ҳам ҳинд фильмларининг ишқибози. Актриса улар ҳинд киноларидаги қўшиқларга рақсга тушишини айтди. Шунингдек, Муножот Алимбоева эри уни қизғонишини шу сабабли суратга олиш майдончаларига бирга боришини таъкидлади.\n«Ҳинд киноларининг мухлисимиз. Уларни ашуласи бўлиб қолса, биз чиқиб рақсга тушамиз. У актёрлар ҳам қолиб кетади. Болаларимиз бизни томоша қилишни бошлайди. Ҳаттоки, телефонда бизни видеога олишни бошлайди. Уларни қилган ҳатти-ҳаракатини ўзидан ҳам аъло қилиб бажарамиз. Мени қизғониб ҳамма кўрсатувларда, ʼсъёмка’ларда олиб юрди, — дейди актриса.\nШунингдек, у қайсидир кинода эпизод ролга тушадиган актёр келмай қолса, турмуш ўртоғини шу ролга таклиф қилишганини айтди. Шу билан бирга, актриса «Dam shou» кўрсатувида ҳомиладорлигида иштирок этганини ҳамда ўша пайти сакраб ўйнаганини таъкидлади.\n«Эпизод ролларда ўйнайдиган актёрлардан кимдир келмай қолади ёки керак бўлиб қолади. Ўша пайтларда ‘Хўжайинингиз мободо шу ролни ўйнаб беролмайдимиʼ деган таклифлар бўлган. Бундан 3-4 йил аввал ‘Dam shouʼ деган кўрсатувимиз бўларди. Ўшанда қорнимда болам ҳам бор эди. Сакраб ўйнасам, саҳндадан қайнонамни қўли чиқиб келган. ʼЎлдираман. Сакрама. Ичида менинг неварам борʼ деган», — дейди у.


Ўқувчи ёшлар билан ҳаётнинг бебаҳо неъмат экани ҳақида суҳбат - Hidoyat.uz\nАсосий саҳифа Янгиликлар Ўзбекистон янгиликлари Ўқувчи ёшлар билан ҳаётнинг бебаҳо неъмат экани ҳақида суҳбат\nЧоп этилди Sentabr 11, 2019 Ўқувчи ёшлар билан ҳаётнинг бебаҳо неъмат экани ҳақида суҳбатda fikr bildirishni o'chirish\nҲаётнинг ўзига хос паст-баланд, тўғри-эгри, мураккаб йўллари бор, яъни инсон ҳаёти давомида турли қийинчилик, машаққат ва синовларга дуч келиши мумкин. Баъзан имон-эътиқоди суст юртдошларимиз бундай мусибатлардан қутулишнинг йўли деб, ўз ширин жонларига қасд қилиб қўядилар. Бироқ бундай мудҳиш ишга қўл уриш мусибатдан қутулишнинг нафақат нотўғри йўли, балки ўзини ундан-да каттароқ мусибатга мубтало қилиш демакдир.\nПастдарғом туманидаги “Бешнайман” жоме масжиди имом-хатиби Аъзамхон Расулов тумандаги 72-мактабда бўлиб, ўқувчи ёшлар билан ана шу салбий иллат ҳақида суҳбатлашди. Имом-хатиб ўқувчи ёшларга муқаддас динимиз таълимотида инсоннинг ўз жонига қасд қилиши қаттиқ қораланиши ҳақида гапириб, ўз жонига қасд қилиш Аллоҳнинг берган умр неъматига ношукурлик ҳамда Яратганнинг белгилаб қўйган тақдирига исён экани, шу билан бир қаторда, бу ишга қўл урган одам қариндош-уруғларини, ота-онасини оғир кулфатга солиб қўйиши, болаларининг етим бўлиб қолиши, оиланинг пароканда бўлиб кетишига сабабчи бўлиб қолиши, қилган гуноҳларига тавба қилиш имконидан ва жаннатдан абадий маҳрум бўлиб қолишини айтди. Бу ҳақда муқаддас манбаларимиздан мисоллар келтирган А.Расулов Жундуб ибн Суфён розияллоҳу анҳунинг Расулуллоҳ соллалоҳу алайҳи ва салламдан ривоят қилган ушбу ҳадисларини эслаб ўтди: “Сизлардан олдинги умматдан бўлган бир кишининг баданига тошма тошган эди. Тошма унга озор беравергач камон ўқини қинидан олиб, ярани тирнай бошлади. Ундан чиққан қон тўхтамай оқибатда у киши ўлди. Шунда Аллоҳ таоло: “Бандам шошиб ўзини ўлдирди. Шунинг учун жаннатни унга ҳаром қилдим”, деди” (Имом Бухроий ривояти).\nҲар қандай қийинчиликни инсон деган номга муносиб сабр-тоқат ва ақл билан ҳал қилса бўлади. Аммо сабрсизлик, ношукурликнинг оқибати яхши бўлмайди.


Бош сахифа > Янгиликлар > НАВОИЙДА ОИЛАВИЙ ПОЛИКЛИНИКА БИНОСИ ФОЙДАЛАНИШГА ТОПШИРИЛДИ\nЎлкамизда Янги йил шукуҳи кезиб юрган шу кунларда Навоий шаҳридаги 3-сон оилавий поликлиникаси янги биноси фойдаланишга топширилди.\nАйни вақтда Навоий шаҳар тиббиёт бирлашмаси тизимидаги шаҳар марказий шифохонаси, 4 та оилавий поликлиника ва 1 та кўп тармоқли марказий поликлиника томонидан аҳолигасамарали тиббий хизмат кўрсатиб келинмоқда.\nИнвестиция дастури асосида умумий қиймати 4 миллиард 53 миллион сўм бўлган поликлиника “151-қурилиш монтаж поезди” корхонаси қурувчилари томонидан қурилиб, фойдаланишга топширилди. 250 қатнов ўринли шифохонада тажрибали шифокорлар томонидан аҳолига малакали тиббий хизмат амалга оширилади.\nМазкур 3 қаватли замонавий типдаги поликлиника 302 миллион сўмлик тиббий жиҳозлар билан жиҳозланди.


ХАВФЛИ ЎСМА КАСАЛЛИКЛАРИНИ ЭРТА АНИҚЛАШ ВА УЛАРНИНГ ДАСТЛАБКИ БЕЛГИЛАРИ\nДунё бўйича барча давлатларда онкологик касалликларнинг ўсиши кузатилмоқда. Шу билан биргаликда ўлим кўрсаткичи йилдан-йилга ўсиб бораётгани сир эмас. Бунинг асосий сабабларидан бири ўсма касалликларининг ўтиб кетган босқичларда аниқланиши, яширин кечиши ва эрта бос¬қичда аниқланмаслигидир. Ҳар йили дунё бўйича 14 миллиондан ортиқ кишида онкологик касаллик турлари аниқланади, ўлим кўрсаткичи эса 8 миллионга яқин кишини ташкил қилади. Онкологик касалликлар ичида энг кўп учрайдиган турлари – ўпка, сут бези, тўғри ва кўндаланг чамбар ичак, меъда, тери, жигар ва простата бези саратонларидир.\nОхирги йилларда тухумдон, сут бези, оғиз бўшлиғи аъзолари, бош мия, буйрак, сийдик қопи ўсмаларининг кўпа¬йиши кузатилмоқда. Болаларда хавфли ўсма касалликлари 2,5-3 фоизни (умумий касалликлар структурасида) ташкил қилади. Онкологик касалликларни барвақт босқичларда аниқлаш имконияти ҳалигача яратилмаган, бу эса ўлим кўрсаткичи ўсишига олиб келмоқда. Касалликни эрта аниқлашда унинг дастлабки белгилари (симптомлари)га эътибор бериш керак. Касаллик ривожланишида клиник белгилар муҳим ахамиятга эга. Ўсма жараёни узоқ йиллар ривожланишини инобатга оладиган бўлсак, (10-20 йилгача) ва у 80 фоиз беморнинг тўқималарида ўсмаолди ўзгариши ёки ўсмаолди касалликларидан кейин ривожланиши мумкин. Шунинг учун ўсма касалликларининг ўзига хос белгилари кузатилмайди, бўлса ҳам уни илғаб олиш қийин. Бундан ташқари, ҳар бир аъзонинг ўзига яраша ўсмаолди касаликлари мавжуд бўлиб, маълум бир клиник кўринишга эгадир.\nХавфли ўсманинг ривожланиши ҳар бир аъзога ўз таъсирини кўрсатади. Организмдаги ўсмаолди касалликларини ўз вақтида аниқлаб, уни даволаш унинг ривожланишини бартараф қилади. Ўсмаолди касалликларига туғма аномалиялар, сурункали ўзгаришлар, узоқ вақтдан буён битмаётган яралар, оқмалар, жароҳатдан кейинги ўзгаришлар, хавфсиз ўсмалар, тўқималардаги гиперпластик ва ўсмаолди ўзгаришлари киради.\nБарча ўсмаолди касалликлари 2 турга бўлиниб, улар хавфли ўсмага икки хил йўл билан айланади:\n1. Факультатив ўсмаолди касалликлари.\n2. Облигат ўсмаолди касалликлари.\nФакультатив ўсмаолди касалликларига қуйидагилар киради: теридаги қарилик кератози, бачадон бўйни лейкоплакияси, эрозияси, меъда, йўғон ичак полипи, фиброз-кистоз мастопатия, фиброаденома, тератомалар, куйгандан кейинги чандиқлар, оқма яралар, бачадон бўйни гормонал гиперплазияси. Ушбу касалликлар ўзига хос белгиларга эга бўлиб, узоқ вақт мобайнида организмда ривожланиб, 5 фоизгача хавфли ўсмаларга айланиши мумкин. Облигат ўсмаолди касалликлари аксарият ҳолларда хавфли ўсмага айланиши мумкин. Шуни инобатга олиб, олимлар хавфли ўсма касалликларининг дастлабки симптомларини облигат касалликлардан қидириш керак, дейишади. Облигат касалликлар турига йўғон ичак полипози, терининг пигментли ксеродермаси, тери Боуэн дерматози, Педжет касаллиги, бачадон бўйни дисплазияси, меъданинг тана қисми каллёз яраси, эрозив эгофагит, ярали ректит, индуратив панкреатит ва бошқа касалликлар киради. Ушбу касалликларнинг хавфли ўсмаларга ўтиши узоқ даврни ташкил қилади (20-30 йил).\nХавфли ўсмаларнинг ривожланиши узоқ давом этадиган жараён бўлиб, клиник симптомлар шунга яраша намоён бўлади. Клиник симптомларнинг рак касаллигида пайдо бўлиши кўп жиҳатдан хавфли ўсманинг қайси бир аъзода пайдо бўлишига, унинг гистологик структурасига, касаллик босқичига, метастаза борлигига ва клиник шаклига боғлиқдир. Хавфли ўсма клиник симптомларининг пайдо бўлиши, кўп жиҳатдан ўсма жараёнининг ривожланишига боғлиқ. Л. Шабад (1979 й.) хавфли ўсмалар организмда ривожланишида қуйидаги босқичлардан ўта¬ди: 1. Касаллик ривожланадиган аъзодаги ҳужайраларда диффуз гипер¬плазия, яллиғланиш ёки регенератив ўзгарган тўқималар даври; 2. Диффуз гиперплазия ўрнида ўчоқли пролифератлар ривожланади; 3. Ўчоқли пролифератлар қўшилиб, хавфсиз ўсма шаклини қабул қилади; 4. Хавф¬сиз ўсмалар кейинчалик қулай шароитда хавфли турга айланади. Мана шу даврда хавфли ўсмаларнинг дастлабки симптомлари пайдо бўлиши мумкин. Шунинг учун касалликни ушбу босқичда аниқлаш мақсадга мувофиқдир.\nХавфли ўсма касалликларининг асосий клиник симптомлари:\n- маҳаллий (тугунли ўсманинг аниқланиши, ўчоқли ўзгаришлар, ўсмадан қон кетиши, яраланиши, ундан турли ажралмаларнинг ҳосил бўлиши, оғриқ, бошқа аъзолар фаолиятининг бузилиши ва бошқалар;\n- умумий (тана ҳарорати кўтарилиши, ваража, терлаш, уйқусизлик, кахексия, ҳаво етишмаслиги, қоринда оғриқ, қорин ва кўкрак бўшлиғида суюқлик йиғилиши ва бошқалар);\n- ўсманинг метастатик зарарланиш симптомлари (патологик синиш, оғриқ синдроми, ҳаво етишмаслиги, қорин ва кўкрак бўшлиғида суюқлик йиғилиши, ички аъзо фаолиятининг бузилиши, неврологик бузилиш ва бошқалар).\nЎсма касаликларини эрта бос¬қичларда аниқлаш учун умумий амалиёт шифокорларининг онкологик эҳтиёткорлигини ва аҳоли тиббий саводхонлигини ошириш керак.\nОнкологик эҳтиёткорлик қуйидагиларни ўз ичига олади:\n1. Шифокор касалликнинг эрта босқичдаги симптомларини билиши;\n2. Ўсмаолди касалликлари ҳақидаги ахборотга эга бўлиши ва уни даволаши;\n3. Онкология хизматининг ҳолатини билиш ва беморни керакли мутахассисга юбориш;\n4. Беморни синчковлик ва замонавий усуллар билан текшириш, малакали мутахассисга юбориш;\n5. Беморга онкологик касалликнинг ташхисини қўйишда малакали мутахассисларни жалб қилиш ва даволаш тактикасини ҳал қилиш.\nОнкологик касалликлар ичида дастлабки босқич қуйидаги аъзоларда кўпроқ аниқланади: тери саратони ва меланомасида, сут бези, оғиз бўшлиғи, бачадон бўйни ва тўғри ичак, прос¬тата бези саратонида. Ўпка, жигар ва меъда саратонларида замонавий текшириш усулларини кенг миқёсда қўллаб эрта босқичда аниқлаш мумкин (ультратовуш усули, мультиспирал компьютер томографияси, видеогастрофиброскопия).\nАҳоли орасида скрининг текширувининг ўтказилиши хавфли ўсмаларни ҳали симптомлари пайдо бўлмасдан ёки дастлабки симптомлар намоён бўл¬ганда аниқлаш имкониятини яратади.\nҲозирда кенг миқёсда қуйидаги касалликларда скрининг текшируви қўлланилмоқда:\n1. Маммография ва ўсма маркерларини аниқлаш (СА-15-3) – сут бези саратонида (50 ёшдан ошган аёлларда бир йилда бир марта).\n2. Нажасда қонни аниқлаш (гемокульт), сигмоскопия, колоноскопия тўғри ва йўғон ичак саратонида (бир йилда бир марта).\n3. Пап-тест ва кольпоскопия бачадон бўйни саратонида (ҳар 6 ойда).\n4. Ультратовуш текшириш усули ва ўсма маркерини аниқлаш (РСА) простата бези саратонида (ҳар 6 ойда).\n5. Мультиспирал компьютер томография ўпка саратонида (1 йилда бир марта).\nУшбу текширишларни аҳо¬ли орасида хавф омилига эга бўлган инсонларда ўтказиш юқори даражада ўсма касалликларини барвақт аниқлаш имконини яратади. Бундан таш¬қари, хавфли ўсмаларнинг клиник симптомлари намоён бўлмаганда, морфологик жиҳатдан сурункали касалликлар ёки хавфсиз ўсманинг хавфли ўсмага ўтиш бос¬қичини морфологик ўзгаришлар даражасида аниқлаш келажакда беморни тўлиқ даволаш имконини беради. Бемор билан шифокор орасидаги суҳбатда касалликнинг ривожланиш бос¬қичига (анамнез), клиник симптомлари ривожланишига ва беморнинг умумий аҳволига эътибор қаратиш керак.\nЮқорида айтиб ўтилганидек, ташқи аъзоларда жойлашган ўсмаларда (тери, сут бези, оғиз бўшлиғи, юмшоқ тўқима) ва визуал жиҳатдан кўриш имконияти бор аъзолардан (бачадон бўйни, қин, простата бези, тўғри ичак, бурун-ҳал¬қум) хавфли ўсмаларини аниқлашда дастлабки симп¬томлар қуйидагилардан иборатдир: пайпасланадиган ҳосила, чегаралари ноаниқ, атроф тўқимада инфильтратив ўзгариш борлиги билан ифодаланади. Ўсманинг ривожланиши унда яра ҳосил бўлиши, қонаши, ҳидли ажралмалар ҳосил бўлиши билан кечади. Ушбу жараённи ўз вақтида аниқлаш ва баҳолашда инс¬трументал ёки компьютер томография текширувини ўтказиш шарт эмас. Шуни таъкидлаш лозимки, аксарият ҳолларда бу ўзгаришларни беморнинг ўзи аниқлайди. Лекин беморнинг касалликдан чўчиб, ташхиси салбий чиқишидан қўрқиши, бир неча ой мобайнида врачга эмас, ¬аксинча табибга мурожаат қилиши ўсманинг ривожланиб кетишига, дастлабки босқичдан ке¬йинги босқичга ўтишини тезлаштиради (I босқичдан III-IV босқичгача). Шунинг учун ҳар бир инсон организмида юқоридаги симптомлар пайдо бўлиши билан дарҳол умумий амалиёт шифокори, кейин эса онколог кўриги ва маслаҳатига бориши керак. Агар бемор ўз вақтида шифокорга мурожаат қилса ва даволовчи-врач клиник симптомларни тўғри талқин қилса, юқорида кўрсатилган касалликларнинг 70 фоизига дастлабки (I-II босқичда) ривожланиш даврида тўғри ташхис қўйиш мумкин ва улар тўғри даволанса, 90 фоизига 5 йиллик кўрсаткичга эришиш мумкин.\nИчки аъзоларда жойлашган хавфли ўсмаларда клиник симп¬томлар кўпинча ўтиб кетган бос¬қичда намоён бўлади. Беморда ўз-ўзидан озиб кетиш, оғриқ пайдо бўлиши, иштаҳа бўғилиши, кўнгил айнаши, қайт қилиш, ич кетиши ёки қотиши, ичакдан патологик ажралмаларнинг кетиши (қон, шилимшиқ, ҳидли ажралма, ичнинг қора келиши, ахлатда ёки сийдикда қон пайдо бўлиши, қайт қилганда қон бўлиши, йўталганда бал¬ғам билан қон кетиши, қорин ёки кўкрак қафасида суюқлик йиғилиши, оёқ ёки қўлнинг ўсма ривожланиши натижасида синиши) дарднинг ўтиб кетган босқичларида аниқланадиган симптомларидир. Аксарият ҳолатда ички аъзолар хавфли ўсмасида клиник симптомлар дастлабки босқичда яққол намоён бўлиши мумкин. Кўпчилик беморлар (80 фоизгача) онкология муассасаларига касалликнинг ўтиб кетган босқичларида худди шундай симптомлар билан мурожаат қилади. Касалликни эрта бос¬қичда аниқлаш учун хавф омиллари бор беморларга кўпроқ эътибор қаратиш керак, уларни диспансер ҳисобига олиб, тез-тез даволаш, морфологик текширувларини ўтказиб туриш керак (сурункали касалликларда, хавфсиз ўсмаларда, ирсиятга мойил бўлган яллиғланиш жараёни кўп хуруж берадиган аҳоли гуруҳларида). Аҳоли орасида хавф гуруҳи ичида клиник симп¬томлар ривожланишига ва намоён бўлишига эътибор қаратиш керак. Албатта, ушбу гуруҳга мансуб аҳоли орасида замонавий тиббий асбоб-анжомлар билан текширишни йўлга қўйиш керак (магнит-резонанс томограф, мультиспираль компьютер томография, доплер ультратовуш текшируви, эндоскопик текширувлар, радиоизотоп текшируви, позитрон-эмиссион томография).\nШуни айтиш мумкинки, хавфли ўсма касалликларини барвақт аниқлаш имконияти мавжуд. Биринчи нав¬батда, касалликнинг клиник симптомларини тўғри талқин қилиш, аҳоли орасида хавф гуруҳига мансуб бўлган инсонларни тўлиқ текшириш ва диспансер ҳисобига олиш, ўз вақтида ўсмаолди касалликларини аниқлаш, уларнинг назоратини олиб бориш ва даволаш, замонавий тиббий усулларни кенг миқёсда қўллаш (молекуляр-биологик, молекуляр-генетик, эндоскопик, ультратовуш, компьютер томография) мақсадга мувофиқдир. Бу асосий вазифа умумий амалиёт шифокорига юклатилади, сабаби, бемор биринчи маротаба умумий амалиёт шифокорига мурожаат қилади.\nШундай экан, ҳар бир шифокор саратон касалликларига жиддий ёндашган ҳолда тўғри ташхис белгилаш жараё¬нида хатоликка йўл қўймаслиги ва беморни ўз вақтида онколог-шифокорга мурожаат этишини таъминлаши муҳимдир.\nМ. ҒОФУР-ОХУНОВ, Тошкент шаҳар онкология диспансери бош шифокори, профессор.\n№ 5, 05.02.2016 « орқага


УХХ Россиянинг «Вагнер» ХҲК ёлланма жангчиси бўлган Ўзбекистон фуқароси исмини ошкор қилди\n12:07 / 08.10.2018\nУкраина хавфсизлик хизмати (УХХ) Россиянинг хусусий ҳарбий компанияси (ХҲК) «Вагнер»нинг ёлланма жангчилари бўлган 206 нафар шахснинг исмларини маълум қилди. Ушбу рўйхатдан Ўзбекистоннинг бир фуқароси ҳам жой олган бўлиб, у Суриядаги ҳарбий ҳаракатларда иштирок этган, дея хабар беради Украина махсус хизмати.\nУкраина махсус хизмати рўйхатдаги шахслардан бири - Ўзбекистон фуқароси Дилшод Мамажоновнинг шахсий ҳужжатлари суратини эълон қилди. УХХ маълумотларига кўра, у февраль ойида жиддий жароҳатланган ва Россия ҳарбий самолёти ёрдамида Суриядан олиб чиқиб кетилган. Хусусан, маҳкама Мамажонов паспортининг визалар урилган саҳифалари суратини ҳам эълон қилган.\n«Вагнер» ХҲК - хусусий ҳарбий ташкилот. Февралда ОАВ Сурияда халқаро коалициянинг зарбаси оқибатида «Вагнер» ХҲК ёлланма жангчилари ҳалок бўлгани ҳақида хабар берди. «Коммерсант»га кўра, 11 киши ҳалок бўлган. Бироқ, Донбассдаги исёнчилар собиқ қўмондони Игорь Стрелков маълумотига қараганда, гап 644 киши ҳақида кетмоқда. Ўшанда Россия ҳукумати беш нафар россияликнинг ўлимини тасдиқлади, аммо улар ҳарбий хизматчилар бўлмаганини маълум қилди.\nЭслатиб ўтамиз, аввалроқ «ДХР»даги жанговар ҳаракатларда иштирок этган шахс Ўзбекистонга экстрадиция қилиниши хабар берилганди.\n22:14 / 14.09.2019\nУкраина Донбассга алоҳида мақом берилмаслигини маълум қилди


2015 йилнинг энг яхши «бомбардирлари» ва яна Роналду » Скачать музыку бесплатно новинки музыки 2016-2017\nКомментариев: 0 Просмотров: 220 Дата: 26-01-2016, 10:21 Тарихга айланган йилда шундай форвардлар ҳам пайдо бўлдики, айнан уларнинг саъй-ҳаракатларисиз етакчи чемпионатлар нурсизланиб қолиши аниқ эди. Қуйида уларнинг энг яхши 10 нафари билан танишасиз. 10. Гонсало ИГУАИН («Наполи») - 37 гол (62 учрашувда). Йилни бир меъёрда ўтказган Гонсало баҳордаёқ бор иқтидорини намойиш эта бошлаганди. Аргентиналик футболчи йилнинг 2-ярмида янада «очилди»: «А» сериясининг 17 учрашувида - 16 гол. Бу кўрсаткич билан рақобатчиларидан анчагина ўзиб кетган форвардга суянган «Наполи» эса чемпионлик учун курашга астойдил киришди. Сайёрамизнинг энг яхши форвардлари сафидан жой олган Игуаин нишонни янада аниқроқ олганида натижа бундан ҳам ижобийроқ бўлиши мумкин эди-ю, аммо мана 5 йилдирки у бунинг уддасидан чиқолмаяпти. 8-9. Ариц Адурис («Атлетик») – 38 гол (54 учрашувда). Баск шароби каби йил ўтган сайин натижаларини яхшилаб бораётган Адурисга қараб у 34 ёшни қаршилаётганига ишонгиси келмайди, кишининг. Басклар ўлкаси футбол тарихининг энг яхши бомбардири мана 5 йилдирки «Фурия Роха» шарафини ҳимоя қилмаяпти ва испаниялик бирорта мутахассис бундан ташвишга тушган, деб ўйлаш нотўғри. Ариц ажойиб зарбага эга, яхши очилади, бош билан ўйнашига гап йўқ, тўп учун курашда примеронинг хоҳлаган ҳимоячисини доғда қолдиради. Баҳорда ла лиганинг энг яхши 5 голеадори орасида Адуриснинг номи йўқ эди, ҳозир ҳам йўқ. Аммо ёшига нисбатан кўрсатаётган стабил ўйин, ҳар қандай даражадаги турнир баҳсига ўта масъулият билан ёндошув уни дунёнинг энг яхши ҳужумчиларидан бирига айлантиргани шубҳасиз. 8-9. Алекс Тейшейра («Шахтёр») – 38 гол (42 учрашувда). Йил давомида рақиб дарвозасини 38 бор маҳв этиш учун бразилиялик ҳужумчига 42 учрашувда майдонга тушишнинг ўзи етарли бўлди. Мамлакатда давом этаётган мураккабликлар ички биринчилик даражасига жиддий путур етказгани ҳам бор гап, аммо УПЛ ҳамон Европанинг энг яхши 10 лигасидан бири бўлиб қолмоқда. Бу эса Алекс Тейшейра рўйхатимизга бежиз киритилмаганини исботлайди. Ички биринчиликда Алекс киритган голлар сони майдонга тушган ўйинларидан кўпроқ, аммо бразилиялик хавбек еврокубокларда ҳам рақиб дарвозасини бирдай ишғол қилишдан чарчамаяпти. Йил якунларига кўра, Тейшейра бир нечта номинация бўйича жаҳоннинг энг яхши 100 футболчиси орасидан жой олди, уни харид қилиш истагида бўлганлар сафига эса «Ювентус», ПСЖ ва «Челси»лар қўшилди. Шунга қарамай, «Шахтёр» ўзининг сўнгги активини сотишга шошилмаяпти, бу юмушга қўл урганида ҳам форварднинг баҳоси олдида Фернандиньонинг трансфери ҳеч нарса бўлмай қолиши мумкин. 7. Неймар («Барселона») – 45 гол (62 учрашувда). Бу ерда ортиқча изоҳга ҳожат йўқ - ҳаммасига ўзингиз гувоҳ бўлгансиз. 2015 йилда Неймар ва ниҳоят, йилнинг энг яхшилари сафидан ўрин эгаллади, «Олтин тўп»га номзод футболчиларнинг бирига айланди, 2015 йилнинг 2-ярмида дунёнинг энг яхши футболчиси ҳам сўзсиз у. Месси жароҳати боис бир йил майдонга тушмаганида Неймар 60та гол уриши аниқ эди, деб ҳазиллашишмоқда испанлар. Аммо нима бўлганда ҳам, 45 гол - ажойиб натижа, айниқса Неймардай статистикига этибор қаратмайдиган футболчи учун. 5-6. Пьер-Эмерик Обамеянг («Боруссия Д») – 46 гол (57 учрашувда). Габонлик форвард Францияда ўтказган бир нечта ажойиб мавсумидан сўнг Дортмундга кўчиб ўтди. Бироқ, шунга қарамай, янги жойда Иммобиле ва Адриан Рамосларга қарши осон бўлмаган рақобатга бардош берди. Дастлаб, Клоп ундан қанотларда фойдаланди, заҳирадан ўйинга қўшилган баҳслар ҳам кам бўлмади. Обамеянг эса ҳар қандай шароитда стабил ўйин намойиш қилаверди. Янги мавсумда у «Боруссия»нинг асосий марказий ҳужумчисига айланди. Обамеянг ҳозир шунчалик кўп тўп киритяптики, мақсади Роналдуни ортда қолдиришдай, гўё. Бир пайтлар «Милан»дан «чиқит»га чиқарилган футболчи томонидан бир йилда киритилган голлар «россонерлар»нинг барча форвардлари урган тўплардан ҳам кўп. 5-6. Златан ИБРАГИМОВИЧ (ПСЖ) - 46 гол (54 учрашувда). 34 ёшли швед қаришни истамаяпти: Златаннинг зарбалари ҳамон дарвозабонлар учун муаммо, 30 метрлардан берган «замбарак ўқлари» эса нишонга аниқ бориб тушмоқда, жаҳоннинг энг яхши футболчиларидан бири бўлган ҳужумчини тўхтатишга рақиб ҳимоячилари ожиз. 2015 йилда Ибра еврокубокларда у даражада самарали тўп сурмагандир, бироқ лига 1да рақиблар дарвозасини аниқ нишонга олиш ва термадаги голлари бўйича аввалги йилги натижаларини қайтара билди. Айнан Ибра «Тре Крунур»ни Евро-2016га чиқишида ҳал қилувчи роль ўйнади. Дарвоқе, Златансиз ўтадиган турнир турнир бўлармиди?! 4. Луис СУАРЕС («Барселона») – 48 гол (57 учрашувда). Уругвайлик суперфорвард мухлислари Месси ва Неймарлар бор жамоада суюклилари «йўқолиб» қолишидан хавфсирашгани бор гап. Аммо жаҳоннинг энг яхши ҳужумчиларидан бири йилни аъло даражада ўтказди. У ҳамон Давид Луисни тушларида безовта қилмоқда. Бир йилда 46та тўп эса - сўзсиз ҳайратланарли натижа, аммо бу рекорд жоорий йилда янгиланса ажабланмасдик. 3. Роберт ЛЕВАНДОВСКИ («Бавария») – 49 гол (58 учрашувда). Кузга келиб поляк шу даражада «очилик» кетдики, гроссмейстерлар натижаси - 50-голни нишонлашига бир баҳя қолди. Ҳал қилувчи лаҳзалардаги совуққонлик, голни ҳис қила олиш қобилияти, ҳужумни ривожлантира билиш уни 10 йилликнинг энг яхши форвардларидан бирига айлантирмоқда. 2. Лионель МЕССИ («Барселона») – 52 гол (61 учрашувда). Янги 2015 йилни Лео энг яхши йиллардан биридай кутиб олганди. Ажойиб формага кирган аргентиналикни баҳорга келиб тўхтатиб бўлмай қолди. Кузда эса у формасини йўқотгандай бўлди, майдонда бўлиши эса «Барса» фойдасидан кўра зарарига ишлагандай эди. Жароҳатдан сўнг майдонга қайтган ҳужумчи Неймардан жамоанинг асосий форварди номини қайтариб олди ва йил охиригача 50-маррадан ўтиб кетди. Аммо асосий рақобатчисига барибир ета олмади. Шундай бўлса-да, Месси ҳақли равишда йилнинг энг яхши ҳужумчиси деб топилди ва яна бир бор «Олтин тўп» соҳибига айланди. 1. Криштиану Роналду («Реал») – 57 гол (57 учрашувда). Неча йилдирки рақобатчиларини киритилган голлари сони бўйича ортда қолдираётган португалияликка бу йил «Олтин тўп» учун курашда статистикалар камлиги панд бериб қўйгани аниқ. Аммо, жамоа совринларининг йўқлиги уни хафа қилмаган бўлса не ажаб, зеро шахсий кўрсаткичлар бўйича Криштиану асосий рақибидан ўзиб кетишни уддалади. Роналду энди ёш эмас, аммо тўртинчи ўн йилликнинг бошида ҳам ҳамон гол урувчи «идеал машина» бўлиб қолмоқда: бош билан ажойиб ўйин, «замбарак ўқи»дай зарба, маромига етказилган очилишлар, яратилган имкониятлардан тўла фойдалана билиш... Танқидчилар Роналду катта жамоаларга қарши ўйинда йўқолиб қолишини кўп таъкидлашади, форвард эса ўтган йили айнан шундай клублар дарвозасини 4 бор аниқ нишонга олган ҳолда уларга муносиб жавоб қайтарди. Манба: sports.ru И.МУРОДОВ тайёрлади. - деб хабар бермоқда Stadion.uz нашри.


Хориж дипломи Ўзбекистонда тан олиниши учун нималарга эътибор қаратиш лозим? - Халқ сўзи\n13:03 13 Октябр 2020 Жамият\nХорижий давлатдаги олий таълим муассасасига ўқишга кирмоқчиман. Хориж дипломи Ўзбекистонда тан олиниши учун нималарга эътибор қаратишим лозим?\nУшбу саволга Таълим сифатини назорат қилиш давлат инспекцияси ахборот хизмати раҳбари Шавкат Хўжақулов қуйидагича жавоб қайтарди:\nСизга таклиф этилаётган хорижий олий таълим ташкилоти дипломининг Ўзбекистонда тан олиниши учун қуйидагиларга эътибор қаратинг:\nАввало, ташкилотнинг олий таълим муассасаси сифатида фаолият юритишига рухсат берувчи ҳужжати, яъни лицензияси мавжудлигига ишонч ҳосил қилинг.\nКейинги энг муҳим талаб — таълим муассасаси томонидан бериладиган диплом ўзи жойлашган мамлакат ҳудудида тан олиниши билан боғлиқ. Бунинг учун эса олий таълим муассасаси ва унинг таълим дастурлари ваколатли органлар томонидан аккредитациядан ўтказилган бўлиши керак.\nБундан ташқари, талабгор танлаган олий таълим муассасасининг ўқитиш шакли ва таълим дастурлари Ўзбекистон қонунчилигига мос келишини ўрганиши керак. Амалдаги янги таҳрирдаги «Таълим тўғрисида»ги қонунга кўра, Ўзбекистон ҳудудида расман тан олинадиган бакалавриат босқичи камида 3 йил, сиртқи таълим камида 4 йил, магистратура эса камида 1 йил муддат қилиб белгиланган.\nШу ўринда, фуқароларни огоҳлантирамизки, кейинги вақтларда айрим консалтинг хизматини кўрсатувчи фирмалар томонидан хорижий давлатларнинг лицензияси мавжуд бўлмаган ёки аккредитациядан ўтмаган таълим муассасаларига ҳужжатини топширтириб, кейин эса бошқа мамлакатнинг лицензияси мавжуд бўлган ва аккредитациядан ўтган таълим муассасасига ўқишни кўчирилди сифатида расмийлаштириб бераётган ҳолатлари учраб турибди.\nБундай ҳолатда диплом олган талабгорнинг ҳужжати келгусида тан олинмаслигига асос бўлади. Чунки ўқишга кириши амалдаги тартибларга мос келмагани сабабли ҳужжати Ўзбекистонда тан олинмаслиги мумкин.\nБу каби нотўғри ҳаракатлар эса хорижий дипломнинг мамлакатимизда тан олинмаслиги оқибатида фуқароларимизнинг келажакда турли сарсонгарчиликларга дуч келишларига сабаб бўлади.


Даъватчи биродаримиз Мирзохонов Мирзобаҳромнинг вафоти муносабати билан таъзиянома - | Hizb-Uzbekiston.info\nHome›ЎЗБЕКИСТОН›Даъватчи биродаримиз Мирзохонов Мирзобаҳромнинг вафоти муносабати билан таъзиянома\n– “Мўминлар орасида ўзлари Аллоҳга берган у зотнинг йўлида жиҳод қилиб, шаҳид бўлиш ҳақидаги аҳду паймонларига содиқ бўлган кишилар бордир. Бас, улардан айримлари ўз аҳдига вафо қилди, яъни шаҳид бўлди, улардан айрим кишилар эса шаҳид бўлишга интизордир. Улар мунофиқларга ўхшаб Аллоҳга берган аҳду паймонларини ўзгартирганлари йўқ”. (Аҳзоб:23)\nБиродаримиз Мирзохонов Мирзобаҳром 2020 йилнинг 18 май куни вафот этди. У 1973 йилда Хўжанд шаҳрида таваллуд топган, тўрт фарзанднинг отаси эди. Биродаримиз Аллоҳнинг динини қоим қилиш, исломий ҳаётни қайта бошлаш йўлида сабот билан то вафот этгунича даъватини тўхтатмади. 2001 йилдан то 2010 йилгача, тўққиз йил давомида кофирларнинг малайлари бўлган тоғутларнинг зиндонида жуда қаттиқ азобларни бошидан кечирди, ҳаттоки шу азоблар ортидан соғлиғини йўқотди. Золимлар унинг бошига уриб, жуда оғир жароҳат етказдилар, бунинг оқибатида бошида ўсимта ҳам пайдо бўлди. Бошидан олган жароҳати туфайли озодликка чиққанидан кейин касалхонада жуда кўп даволанди. Юра олмай қолгани туфайли аравачада ҳаракатланадиган аҳволга келди. Аммо шундай аҳволда бўлса-да, бир зум ҳам Аллоҳнинг шариатини ҳаётга қайтариш йўлидаги даъватини тўхтатмади. Куфр малайлари бўлган тоғутлар унинг шу аҳволида ҳам маҳкамаларга тортиб, “Сен даъват қиляпсан”, деб сўроқ қилиб, азоб етказишда давом этишди. Лекин биродаримиз уларга қарата сабот ва журъат билан “Ҳа, мен Аллоҳнинг динига даъват қиляпман ва бу йўлдан қайтмайман”, деб жавоб берди. У шу ҳолида ҳам уларнинг қалбига қўрқув солди. Ҳа, Аллоҳ азиз қилганни бандаси хор қила олмайди. Биродаримизнинг оила аъзоларига сабр тилаймиз, уларнинг қайғуларига шерикмиз ва ушбу сўзлардан яхшироқ сўз айта олмаймиз:\nШу ўринда куфрга малайлик қилувчи тоғутларга бир сўзимиз бор. Бугун бутун оламлар Роббисига қарши хусумат қилиб, Унинг шариати қоим бўлишига қарши курашмоқдасиз. Сизлар қанчалик уринманг, мағлубиятга қараб кетмоқдасиз. Оқибати аламли азобга ўзингизни гирифтор қилмоқдасиз. Аллоҳ Таоло айтади:\n– “Улар Аллоҳнинг нурини (яъни Исломни) оғизлари (яъни беҳуда гаплари) билан ўчирмоқчи бўлурлар. Аллоҳ эса, гарчи кофирлар истамасалар-да, Ўз нурини (яъни динини) тўла (яъни ҳар тарафга) ёйгувчидир”. (Софф:8)\nوَالَّذِينَ كَفَرُوا بِآيَاتِ اللَّهِ وَلِقَائِهِ أُوْلَئِكَ يَئِسُوا مِنْ رَحْمَتِي وَأُوْلَئِكَ لَهُمْ عَذَابٌ أَلِيمٌ\n– “Аллоҳнинг оятларини ва Унга рўбарў бўлишни инкор қилган кимсалар – улар Менинг раҳматимдан ноумид (маҳрум) бўлган кимсалардир ва улар учун аламли азоб бордир”. (Анкабут:23)\nУмматнинг Мирзобаҳром биродаримиз каби ўғлонларини Аллоҳнинг динини қоим қилиш йўлидаги ҳаракатларидан золим ва кофирлар асло тўса олмас. Аллоҳ Таоло айтади:\n– “Ким Аллоҳга суянса, (албатта Аллоҳ уни Қўллагувчидир), зотан, албатта Аллоҳ Ғолиб ва Ҳикматлидир”. (Анфол:49)\nЁнғинда ҳалок бўлган юртдошларимизнинг оилаларига таъзия Андижон фожиаси – Уммат қалбидаги битмас жароҳатдир\nTagsвафотДаъватчи биродаримизКуфр малайларитаъзиятоғутлар\nАраб қўзғолонларининг ўн йиллик ҳосили


Тўй азага, маърака тантанага айланмасин » Ўзбекистон янгиликлари – Zamin.uz\nБарчанинг хабари бор, шу йил 14 сентябрь куни Олий Мажлис Қонунчилик палатаси ва Сенати Кенгашларининг Қўшма мажлисида тўйлар, оилавий тантаналар, маърака ва маросимлар ўтказиш билан боғлиқ муносабатларни тартибга солиш масалалари муҳокама қилиниб, якдил фикрга келинди.\nОлий Мажлис палаталари Кенгашларининг Қўшма қарори билан тасдиқланган Низомга мувофиқ, эндиликда тўйлар, оилавий тантаналар, маърака ва маросимлар фақат бир кун (дафн этиш маросими бундан мустасно) соат 06:00 ва 23:00 оралиғида ўтказилади. Ҳудудларнинг шароитларидан келиб чиқиб, халқ депутатлари туманлар ва шаҳарлар Кенгашлари томонидан ош бериш маросимининг вақти алоҳида белгиланади. Соат 23:00 дан кейин тўйлар, оилавий тантаналар, маърака ва маросимларни давом эттиришга рухсат этилмайди.\nТўй-тантана, маърака ва маросимлар ҳам қадриятларимизнинг бир қирраси сифатида хизмат қилар экан, уларни ҳар томонлама чиройли, ихчам, исрофгарчиликсиз, дабдабадан холи тарзда ўтказишимиз керак. Бунда ҳар биримиз ибратли тарғиботчи, масъул жонкуяр, керак бўлса, қатъиятли назоратчи вазифасини ўтамоғимиз шарт. Токи ортиқча одатлар, авж олаётган асъасалар, кимўзар дабдабалар туфайли тўй азага, маърака тантанага айланмасин.\nЯнгиликлар » Жамият » Тўй азага, маърака тантанага айланмасин


ўқувчи ва ота-оналар билан гавжум, аммо...\nЯнги 2018/2019 ўқув йилига муносиб тайёргарлик кўриш, ўқувчи ва уларнинг ота-оналарига қўшимча қулайликлар яратиш мақсадида Ўзбекистон Республикаси Вазирлар Маҳкамасининг тегишли чора-тадбирларига мувофиқ жорий йилнинг 10 августидан бошлаб шаҳримиздаги бир қатор савдо мажмуалари ҳамда умумтаълим мактабларида "Мактаб ярмаркалари" фаолияти йўлга қўйилди.\n"Шодиёна" савдо мажмуасида ҳам худди шундай ярмарка ташкил қилинган бўлиб, у айни пайтда ўқувчилар ва уларнинг ота-оналари билан гавжум. Ярмаркада ўқувчилар учун зарур бўлган 20 турдан ортиқ ўқув қуроллари сотилмоқда.\n— Фарзандимга арзон ва сифатли ўқув қуроллари харид қилиш мақсадида келдик, — дейди Фарзона Фазлиева. — Ярмаркада ўқув қуролларининг кўплиги энг яхшисини танлаб харид қилиш имконини беряпти. Ўқув йили олдидан биз, ота-оналар учун яратилган бундай шароитдан хурсандмиз.\nТаъкидлаш жоизки, ярмаркада айрим тадбиркорлар томонидан муқовасида аллақандай мультфильм қаҳрамонлари, турли ҳайвонлар, таниқли спортчилар, ҳар хил ўйинчоқларнинг суратлари акс этган дафтар, кундалик ва расм дафтарлари сотилмоқда. Ярмаркадаги айрим тадбиркорларда тўлов терминалларининг йўқлиги харидорларнинг норозилигига сабаб бўлмоқда. Шунингдек, ярмарка бўлаётган ҳудуд атрофини антисанитария ҳолатларида турли ширинликлар, озиқ-овқат маҳсулотларини сотувчи кўча савдогарлари эгаллаб олган.\nШаҳримиздаги 20, 28, 54, 69-умумтаълим мактаблари ва "Баҳор", "Ипак йўли" савдо мажмуалари, "Корзинка" супермаркети ҳудудларида ташкил этилган ярмаркалар жорий йилнинг 10 сентябрига қадар давом этиши кўзда тутилган.\n13.08.2018 462 № 63 Таълим


16:45 / 11.01.2018\nИқтисодиёт вазири биринчи ўринбосари Мубин Мирзаев\nЎзбекистон ва хорижий мамлакатларда шу вақтга қадар яширинча тадбиркорлик фаолияти билан шуғулланган ўзбекистонликлар учун молиявий амнистия чоралари кўриш режалаштирилмоқда. Бу ҳақда Иқтисодиёт вазири биринчи ўринбосари Мубин Мирзаев KUN.UZ мухбирига берган блиц интервьюсида маълум қилди.\nУнинг айтишича, айни вақтда президент қарори лойиҳаси тайёрланмоқда. Ҳужжатда шу вақтга қадар тадбиркорлик фаолияти билан ноқонуний шуғулланган ва ўз даромадларини яширган барча тадбиркорлик субъектларига амнистия қўллаш чора-тадбирлари белгиланади. “Ҳозирча, молиявий амнистияни 1 ёки 2 йил муддатда жорий қилиниши борасида бир нарса дейиш қийин. Бу якуний қарор қабул қилинганидан сўнг маълум бўлади”, - деди Мубин Мирзаев.\nСодда қилиб айтганда, қарор қабул қилинганидан сўнг, белгиланган амнистия муддати ичида тадбиркорлар ўз даромадларини ҳеч қандай тўсиқсиз ва ортиқча текширувларсиз Ўзбекистонда қайд этиб, легаллаштиришлари ҳамда фаолиятларини давом эттиришлари мумкин бўлади.\nМубин Мирзаевнинг ХПКнинг навбатдаги сессиясида маълум қилишича, айрим экспертлар бугунги кунда яширин иқтисодиётнинг Ўзбекистон ЯИМ даги ҳажмини 50 фоиз атрофида, деб баҳолашмоқда. Бу ўз навбатида, давлат бюджети даромадларига ва иқтисодиёт ривожланишига тўсқинлик қилади.\n“Қандай қилиб бунинг олдини олиш мумкин? Валюта бозорининг либераллаштирилиши бирламчи қадам ҳисобланади. Кейинги босқич солиқ тизими билан боғлиқ бўлади. Мисол учун айтадиган бўлсак, агар 2018 йилда имтиёз ва преференция бермасдан 20 фоизлик қўшимча қиймат солиғи ундирилса, давлат бюджетининг 80 фоизи қопланади.\nХалқаро пресс-клубнинг навбатдаги сессияси\nАйтмоқчиманки, президент топшириғига биноан, 2018 йил биринчи ярим йиллигида солиқ тизимини қайта кўриб чиқамиз. Бундан ташқари, барча учун бир хил шароит ва рақобат муҳитини яратиш орқали яширин иқтисодиётни легаллаштириб, корхона ва ташкилотларнинг бемалол ишлашига имкон берадиган таклифлар Иқтисодиёт, Молия вазирликлари ва Марказий банк билан ҳамкорликда тайёрланмоқда.\nБиз 2018-2020 йилларда яширин иқтисодиёт ҳажмини йил сайин камайтиришга эришсак, бу давлат бюджетининг барқарорлигини ва солиқ базасининг кенгайишини таъминлайди”, - деди Мубин Мирзаев.\nиқтисодиёт ХПК Мубин Мирзаев


«Телекоммуникациялар тўғрисида»ги қонуннинг янги таҳрири эълон қилинди\n08:46 / 08.09.2020\nҚонуннинг мақсади телекоммуникациялар соҳасидаги муносабатларни тартибга солишдан иборатдир.\nНорматив-ҳуқуқий ҳужжатлар лойиҳалари муҳокамаси порталида “Телекоммуникациялар тўғрисида”ги Ўзбекистон Республикаси Қонунига ўзгартиш ва қўшимчалар киритиш, шунингдек “Алоқа тўғрисида”ги Ўзбекистон Республикаси Қонунини ўз кучини йўқотган деб топиш тўғрисида”ги қонун лойиҳаси эълон қилинди.\nЎзбекистон Республикасининг 1999 йил 20 августда қабул қилинган “Телекоммуникациялар тўғрисида”ги 822-I-сонли Қонунига ўзгартиш ва қўшимчалар киритилиб, унинг янги таҳрири тасдиқланади.\n“Телекоммуникациялар тўғрисида”ги қонун лойиҳаси қабул қилиниши муносабати билан моддалари амалда ўз кучини ва долзарблигини йўқотган, амалда бўлган бандлари тегишлилигича “Радиочастота спектри тўғрисида”ги, “Почта алоқаси тўғрисида”ги ҳамда мазкур “Телекоммуникациялар тўғрисида”ги қонунларда ўз аксини топган “Алоқа тўғрисида”ги қонун бекор қилинади.\n“Телекоммуникациялар тўғрисида”ги қонуннинг янги таҳрири лойиҳасига кўра, Ўзбекистон Республикасида телекоммуникациялар тармоқлари оммавий ёки хусусий мулкда бўлиши мумкин.\nТелекоммуникациялар тармоқларининг барча мулкдорлари тенг ҳуқуқларга эга ва қонунда кафолатланган тенг ҳимоядан фойдаланадилар.\nТелекоммуникациялар иншоотлари ва ускуналаридан фойдаланиш, уларни сақлаш, қуриш, қайта қуриш, таъмирлаш бўйича ўз зиммасига юклатилган вазифаларни бажариш учун оператор ва провайдерларга “Ер кодекси”га мувофиқ ҳуқуқ асосида берилган ерлар телекоммуникациялар тармоқларининг ерлари ҳисобланади.\nТелекоммуникациялар тармоқлари белгиланган мақсадига кўра умумий фойдаланишдаги, идоравий ва ажратилган телекоммуникациялар тармоқларига бўлинади.\nТелекоммуникациялар хизматлари кўрсатишнинг ягона принциплари, уларни тақдим этиш ва ҳақ тўлашнинг тартиби асосида Ўзбекистон Республикаси ҳудудидаги барча юридик ва жисмоний шахсларга телекоммуникациялар хизматларини кўрсатиш учун мўлжалланган телекоммуникациялар тармоғи умумий фойдаланишдаги телекоммуникациялар тармоқларига киради. Умумий фойдаланишдаги телекоммуникациялар тармоғида телекоммуникациялар хизматлари кўрсатиш қоидалари телекоммуникациялар соҳасидаги махсус ваколатли орган томонидан белгиланади.\nЮридик ва жисмоний шахсларнинг ишлаб чиқариш ва махсус эҳтиёжлари учун мўлжалланган, уларнинг ихтиёрида бўлган ва улар томонидан фойдаланиладиган телекоммуникациялар тармоқлари идоравий телекоммуникациялар тармоқларига киради. Идоравий телекоммуникациялар тармоқлари бошқа фойдаланувчиларга телекоммуникациялар хизматларини кўрсатиш учун ҳам ишлатилиши мумкин.\nАжратилган телекоммуникациялар тармоқлари жумласига фойдаланувчиларнинг муайян доирасига хизматлар кўрсатиш учун юридик шахсларнинг тижорат мақсадларида яратган телекоммуникациялар тармоқлари киради.\nИдоравий ва ажратилган телекоммуникациялар тармоқларининг операторлари томонидан хизматлар кўрсатиш қоидалари ушбу телекоммуникацияларнинг операторлари ёки провайдерлари томонидан қонун ҳужжатларига мувофиқ белгиланади.\nОператор ва провайдерлари ўзаро тижорий келишув асосида ва қонун ҳужжатларига мувофиқ актив ва пассив телекоммуникациялар инфратузилмасидан, алоқа каналларидан ва/ёки радиочастота спектридан биргаликда фойдаланишлари мумкин.\nТелекоммуникациялар соҳасида давлат томонидан тартибга солиш лицензиялаш, сертификатлаш, солиққа тортиш, илмий-техник сиёсатни шакллантириш йўли билан, шунингдек қонун ҳужжатларида назарда тутилган бошқа воситалар орқали амалга оширилади.\nтелекоммуникациялар соҳасида стандартлар, нормалар, қоидалар ва бошқа норматив-ҳуқуқий ҳужжатларни ишлаб чиқади;\nюридик шахсларнинг телекоммуникациялар соҳасидаги фаолиятини лицензиялаш ва рухсат беришни амалга оширади;\nоператорлар ва провайдерларнинг фаолият кўрсатиши учун тенг ва адолатли рақобат муҳитини таъминланишига кўмаклашади;\nэркин рақобат асосидаги телекоммуникациялар хизматлари бозорини шакллантириш ва ривожлантиришга кўмаклашади;\nИнтернет тармоғи миллий сегментининг манзил майдонидан фойдаланиш тартибини ишлаб чиқади ва тасдиқлайди, домен номлари тизимини белгилайди;\nтегишли органлар билан ҳамкорликда тармоққа рухсатсиз уланиш ва трафикни ўтказишда ўрнатилган ҳимоя чораларини айланиб ўтиш устидан назорат ўрнатади;\nсоҳадаги инсон капиталини яратиш ва ривожлантиришни ташкил этади;\nдавлат бошқаруви соҳасида замонавий телекоммуникациялар тармоқларини жорий этиш, ривожлантириш ва улардан самарали фойдаланиш, ахборот-коммуникация технологияларидан фойдаланган ҳолда юридик ва жисмоний шахсларга интерактив давлат хизматлари кўрсатиш тизимини шакллантириш масалалари бўйича таклифлар ҳамда тавсиялар ишлаб чиқади;\nтелекоммуникациялар соҳасида атамалар ва таърифларни белгилаш ҳамда уларни тасдиқлаш. Вазирлик ва идоралар норматив-ҳуқуқий ҳужжатларни ишлаб чиқишда тасдиқланган атамаларга риоя қилишлари лозим;\nқонун ҳужжатларида белгиланган бошқа ваколатларни амалга оширади.\nТелекоммуникациялар соҳасидаги махсус ваколатли органнинг ўз ваколати доирасида қабул қилган норматив ҳужжатлари талаблари барча юридик ва жисмоний шахслар томонидан бажарилиши мажбурийдир.\n07:29 / 02.09.2020\n11:23 / 01.09.2020\nОдам савдосидан жабрланганлар қандай идентификация қилинади?